Расмийлар Тожикистон қишда электрсиз қолмаслигини ваъда қилмоқда\n15 май 2021, Тошкент вақти: 06:09\nБир неча йиллик танаффусдан сўнг Тожикистон яна Туркманистондан электр энергияси сотиб олиши мумкин. Бу икки давлат ва Ўзбекистон энергетиклари ўртасида эришилган келишув бунга имкон беради.\nБу давлатлар вакилларининг Ашхободдаги учрашувида бундан беш йил муқаддам Марказий Осиё давлатлари электр узатиш тизимидан узиб қўйилган Туркманистоннинг яна умумий тизимга уланиши масаласи ҳал этилди.\nАшхобод музокараларида қатнашиб қайтган “Барқи тожик” холдинг компанияси раиси Шарифхон Самиевнинг айтишича, уч давлат вакиллари ўртасидаги келишув асосида Туркманистон жорий куз ва қиш фаслида Тожикистонга 1 миллиард киловатт электр қуввати етказиб бера олади.\n“Бироқ узиб қўйилган тизимларни қайта улашда техник муаммолар бор. Туркманистон электр узатиш тизими Ўзбекистоннинг Қоракўл подстанциясига уланиши лозим. Шуни назарга олган ҳолда уч давлат вакиллари август ойида Тошкентда учрашиб, муаммони жойида ўрганишга келишиб олди. Электр қуввати узатиш линияларини улашга доир барча техник харажатларни Туркманистон томони ўз зиммасига олди”, - деди Шарифхон Самиев.\n2002 йилда Ўзбекистон билан ораси ёмонлашгандан сўнг Туркманистон электр энергияси экспортини Эрон, Туркия ва Афғонистон томон йўналтирган эди.\nШ.Самиев сўзларига кўра, туркман электр энергиясини Ўзбекистон орқали Тожикистонга узатиш тикланса, бу йил қишда тожикистонликлар учун электр истеъмолига чеклов белгиланмайди.\n“Туркманистондан электр қуввати давлат бюджетидан эмас, Тожикистон алюминий заводи ҳисобидан сотиб олинади. Аммо ҳозирча бу электр учун аниқ нарх белгиланмади. Тожикистон фақат туркман электр энергияси билан чекланиб қолмайди. Балки ҳар йилги каби қўшниси Ўзбекистон билан электр олди-бердисини давом эттираверади”, - деди Ш.Самиев.\nШ.Самиев Ўзбекистонни Зарафшон дарёсида ГЭС қуришга тўсқинлик қилишда айблаётган баъзи тожик расмийларининг иддаоларини рад этди.\n“Мен йил-ўн икки ой ўзбекистонлик энергетиклар билан ишлаяпман. Ширкатимиз уларга электр энергияси бериб, улардан керакли электр энергиясини бирор муаммосиз қабул қилиб оляпти. Бир давлатни қоралашдан олдин ўзимизнинг ишларимизга баҳо беришни унутмайлик. Биз Ўзбекистон учун нима иш бажариб қўйдик? Аввал буни таҳлил қилиш керак.Электр қуввати ёки табиий газ олди-бердисида туғиладиган муаммоларга сиёсий тус бериш нотўғри. Бу ерда фақатгина техник муаммолар мавжуд, холос”, - деди Ш.Самиев.\nУнинг таъкидлашича, Тожикистон Марказий Осиё давлатлари билан яқин ҳамкорлик қилган ва шу йўлда давом этади.


23 апрель куни Ўзбекистонда ёмғир ёғиб, момақалдироқ бўлади\nЎзбекистон 21:15 / 22.04.2019 15399\n«Ўзгидромет» 23 апрель куни кутиладиган об-ҳаво ҳақида маълумот берди.\nТошкент шаҳрида ҳаво ўзгариб туради, кечаси ва куннинг биринчи ярмида бироз ёмғир ёғиши мумкин, куннинг иккинчи ярмида вақти-вақти билан ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарб-дан 7-12 м/с тезликда эсади. Ҳарорат кечаси 10-12о, кундузи 17-19о бўлади.\nҚорақалпоғистон, Хоразм вилоятида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8о, кундузи 12-17о бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13о, кундузи 17-22о бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15о, кундузи 17-22обўлади.\nҚашқадарё вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15о, кундузи 20-25обўлади.\nСурхондарё вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15о, кундузи 23-28обўлади.\nАндижон, Наманган, Фарғона вилоятларида ҳаво ўзгариб туради, кечга томон баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15о, кундузи 17-22о бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Тошкент вилоятида 2000 м дан юқорида қор кўчиши хавфи бор. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8о илиқ, кундузи 7-12о илиқ бўлади.


22 февраль, 2021, 19:45\nТеглар:Денис Истомин | Новак Жокович | Рафаэль Надаль | Доминик Тим | Australian Open | Серена Уильямс | Наоми Осака | Рожер Федерер\nЙилнинг илк "Катта дубулға"си ҳақида сўз юритамиз.\nТеннис ихлосмандлари катта қизиқиш билан кузатиб борган "Australian Open-2021" кўп жиҳатлари билан мухлислар ёдида қолди. Ушбу мусобақа орқали ёш авлод вакиллари ўйинларини кузатиб теннисга қизиққан баъзи дарғаларнинг даври ўтиб бораётгани янада яхшироқ ҳис қилди. Аввало, йилнинг илк "Катта дубулға"сини ўтказиб юборишга мажбур бўлган Рожер Федерернинг ўзи ҳам гапимизга исбот бўла олади. Яъни, маэстро жароҳатидан тўлиқ тикланишга улгурмади ва ўз юришини март ойида бўлиб ўтадиган турнирлар билан бошламоқчи. Тўғри, швейцариялик ракетка устаси оёғини шикастлаб олгани учун даволанмоқда, аммо тикланиш жараёнида ёш факторининг ҳам роли анча катталигини ҳеч ким рад эта олмайди.\nБундан ташқари, аёллар ўртасидаги баҳсларда Серена Уильямс гегемониясига барҳам берилаётгани ҳам яққол кўзга ташланмоқда. Айнан "Australian Open-2021"га катта умидлар билан келган океанорти вакиласи ярим финалда ўз юришини тўхтатишига тўғри келди. Жисмонан бақувват Уильямсга ўзига ўхшаган теннисчидан бошқа ким ҳам бас кела оларди, дейсиз! Маълумот ўрнида, Денис Истомин ҳам "Улкан тож"да иштирок этиш учун ариза топширган ва ўз омадини саралаш босқичида синаб кўрганди. Аммо яна ўша гап - аввалги тезкор, кучли ва аниқ зарбалари билан ҳатто Жоковичдан устун кела оладиган Истомин тарихда қолди, назаримизда. Бу билан Дениснинг вақти ўтди деган фикрдан йироқмиз. Аммо ёш фактори ўз сўзини тобора баландроқ айтиб бораётганини ҳам ҳеч ким инкор эта олмайди. Теннис оламида ўз ўрнига эга катта номларни ўз совринлар музейида ёлғиз қолдирган ҳолда, "Australian Open-2021"нинг яккаликдаги чемпионлари ҳақида суҳбатлашамиз!\nЎз юришини 8 февраль куни Жереми Шардига қарши ўйин билан бошлаган Новак осонликча зафар қучди ва турнирни ишончли ғалаба билан бошлади. Бу спортда анча муҳим ҳолат саналади. Бироқ кейинги баҳсларда унга жиддий рақобат таклиф этилди: қаҳрамонимиз 3-босқичда катта қийинчилик эвазига рақибини мағлубиятга учратди. Аутсайдер Тейлор Фритц айни пайтдаги жаҳон теннис қиролидан 2 та сет тортиб олишга муваффақ бўлди. Аммо якунда даража ўз сўзини айтди ва Жокович кейинги босқичга йўл олди. Шундан кейин ҳар қандай эҳтимолий сенсациялардан эҳтиёткорликни сақлаган сербиялик қолган беллашувларда ортиқча тер тўкмади. Милош Раонич, Александр Зверев, Аслан Карацев ҳамда Даниил Медведев каби истеъдодли ракетка соҳиблари "иштаҳаси очилган" Новакни тўхтата олмади. Бунга бир томондан асосий рақобатчи Рафаэль Надалнинг чорак финалда ўз юришини тўхтатгани ҳам сабаб бўлди. Акс ҳолда, биз одатдагидек супер финал гувоҳига айланишимиз мумкин эди. Ўзи Надалга нима бўлди? Испаниялик даҳшатли камбэк қурбонига айланди. Циципасга қарши кортга чиққан Рафа дастлабки сетни ўз ҳисобига ёздириб, бироз хотиржамликка берилди. Вазиятдан унумли фойдаланган юнон спортчиси якунда 6:3, 6:2, 6:7, 4:6, 5:7 ҳисобида мағлубиятга учради. Бу Жоковичга янада мотивация берган бўлса ажаб эмас.\nЖаҳоннинг энг совуққон теннисчиларидан бири ҳисобланадиган Жокович ушбу ғалабаси орқали асосий рақобатчиларига янада яқинлашиб олди. Гап шундаки, энди сербиялик спортчи ҳисобида 18 та "Улкан тож" туркумига кирувчи титул мавжуд. Бу борада у 20 тадан шундай совринга эга Рожер Федерер ҳамда Рафаэль Надалга яна бир қадам яқинлашиб олди. Бундан ташқари, айни дамдаги жаҳон тасниф жадвалида Рафани 2180 очкога ортда қолдирмоқда. Бу яхшигина фарқ ва руҳий устунлик бериши табиий.\nЯпониялик ушбу спортчи аёллар теннисининг янги юлдузига айланиб улгурди. Ундаги техника, аниқлик ва энг муҳими, ғалаба учун ташналик жуда юқори даражада. "Australian Open-2021"да ҳам унинг юқоридаги ҳислатлари унга қўл келди. Қаҳрамонимиз бутун турнир мобайнида атиги 1 та гэймда имкониятни бой берди, холос. Эътибор беринг, мусобақа давомида қитъадошимиз умумий ҳисобда 13 та гэйм ўтказди. Шулардан 12 тасида ғалаба қозонган теннисчи ғалаба учун мутлақо ҳақли. Ўша биргина тортиб олинган очко ҳам анча кучли Гарбинье Мугуруса билан ўйинга тўғри келади. Умуман олганда, Наоми "Катта дубулға" турнирида 2 та жиддий учрашув ўтказди дейиш мумкин. Бири юқорида айтилган Мугурусага қарши 4:6, 6:4, 7:5 ҳисобидаги ғалаба бўлса, иккинчиси сўнгги йиллардаги теннис гегемони Серена Уильямс билан ўтказилган беллашув. 23 ёшли япон қизи финал остонасида тажрибали Уильямсни ҳам турнир билан хайрлашишга мажбур этди.\nТан олиш лозим, Осаканинг бу қадар осон зафар қучишига турнир олдидан фаворитлар қаторида эътироф этилган Эшли Барти, София Кенин, Виктория Азаренко каби теннисчиларнинг сенсацион тарзда ўз юришини тўхтатиши ҳам сабаб бўлди. Тасниф жадвали етакчиси Барти чорак финалда ракеткаларини ғилофига жойлашга мажбур бўлди. Каролина Муховадан илк сетда устун келган мезбонлар вакиласи кейингиларини ютқазиб қўйди. Шунингдек, амалдаги чемпион София Кенин ҳам 2-босқичда Кайя Канели қаршилигини енга олмади. Юқоридаги натижалардан ҳам кўриниб турибдики, пандемия биздан кўп нарсани олиб қўйди. Шунга қарамай, ўз кучини тўғри тақсимлай олган ракетка усталари зўрлигини исботлаб бормоқда. Бу ҳақиқатан ёқимли ҳолат, назаримизда.\nФедерердан ўзиб кетган Жокович Надалга яқинлашди!\n"Australian Open-2021"да тенгсиз бўлган Жокович 1 турдаги "Катта дубулға" турнирларидаги ғалабалари сонини 9 тага етказиб олди. Яъни, энди Новак ҳисобида Авсралия очиқ чемпионатининг 9 та бош соврини мавжуд. Бу борада у "Wimbledon"нинг 8 карра ғолиби Рожер Федерерни ортда қолдирди. "Roland Garros"да буткул гегемония ўрнатган Рафаэль Надаль 13 та титул билан карвонбошилик қилмоқда.\nРус теннисчиларидан рекорд натижа\nРоссиялик 3 нафар теннисчи тарихда илк бор "Катта дубулға" туркумига кирувчи мусобақа чорак финалига йўл олди. Яъни, 20 тартиб рақам остида сараланган Феликс Оже-Альяссимни мағлуб этган Аслан Карацев рус спортчиларидан биринчи бўлиб кейинги босқичга чиқди. Иккинчи йўлланма Андрей Рублёвга насиб этди. Норвегиялик Рууд Касперга қарши кортга чиққан Рублёв техник ғалаба туфайли чорак финалга йўқ олди. Унинг рақиби 2 сетни бой берганидан кейин, ўйинни давом эттира олмади. Шунингдек, АҚШ шарафини ҳимоя қилган МакКензи МакДональддан 3 сетда, 6:4, 6:2, 6:3 ҳисобида устун келган Даниил Медведев Россияга "Australian Open" чорак финалининг 3-чиптасини тақдим этди.\nДаниил Медведев ўз фаолиятидаги энг баланд парвозни амалга оширмоқда\nАвстралия очиқ чемпионатида иккинчи ўринни банд этган Медведев янгиланган ATP рейтингида кучли учликка кириб олди. Мусобақа олдидан 8715 очко билан тўртинчи поғонани банд этган рус спортчиси 1200 очкони ўз ҳисобига қўшиб олган ҳолда, 9125 очкога эга Доминик Тимни ортда қолдирди.\nЮқорида йилнинг энг нуфузли турнирлари дебочаси ҳақида фикр алмашишга ҳаракат қилдик. Эндиги навбат Буюк Британия кортларида ўтказиладиган "Wimbledon"га. Ушбу мусобақа 28 июнь-11июль оралиғида бўлиб ўтиши режалаштирилган. Биз эса энг сўнгги теннис янгиликларини сиз азиз мухлисларга етказиб туришга ҳаракат қиламиз. Биздан узоқлашманг!\nНаоми Осака "Australian Open-2021" чемпиони!


Москвадан Питерга кетиб йўқолган Илҳом қидирилмоқда\nUzbekistan/Russia -Ilkhom Boymanov lost in Moscow, 08.07.2016.\nРоссиянинг Москва ва Санкт-Петербург шаҳарлари орасида шу йилнинг май ойида йўқолиб қолган Илҳом Боймановни яқинлари қидирмоқда. 33 яшар муҳожир йигит поездга чипта олиб, Петербургда кутиб ўтирган опа-сингиллари ёнига етиб бормаган.\nОзодликнинг Москвадаги таҳририятига мурожаат қилган Райимжон Эрназаров Москвадан Санкт-Петербург шаҳрига жўнаб кетган бўласини топишга ёрдам сўради.\n- Бу йигит Бойманов Илҳом, 1983 йил 9 август куни туғилган. Питерда уни опалари ҳам борда. 7 май куни Москвадан Санкт-Петербургга поездга билет олган, лекин Петербургга етиб бормаган – бирор хабар йўқ. У ёқдаги танишлар ҳам “Йўқ, келмаган!” дейишяпти. Ленинградский вокзалга қўнғироқ қилдик, “Биз айтиб бера олмаймиз” дейди. Милицияга розисска бердик. Ариза бир ой олдин ёзилган, икки ой бўлди йўқолганига, деди Райимжон.\nСуҳбатдошнинг айтишича, Илҳом бир неча йил Петербургда ишлаган.\nУ яқиндагина Москва шаҳрида турк қурилиш фирмасида иш топиб, Россия пойтахтига келган, дейди:\n- Москвада турк фирмасида ишларди. Олдинроқ 4 йилча Санкт-Петербургда ишлаган эди. У ердаги иши маъқул келмадида, Москвага келди. Шу ерда танишлар олдида бир ойларча ишлади. Фирмада тош қуйишда, мрамор қуйишда ишлаган. Қурилиш соҳасида ишларди, умуман. Уйланган, иккита фарзанди бор: 3-4 ёшдаги ўғил ва қизи бор. Ўзи Тожикистон Республикасининг Хатлон вилояти, Қўрғонтепа шаҳри, Қубодиён ноҳиясида туғилган бу бола. У мени холаваччам бўлади. Бирор душмани бўлмаган, бирор билан жанжаллашадиган характери йўқ эди. Биз ариза топширган жойга полицияга икки маротаба мурожаат қилдик. “Йўқ, йўқ!”, деб бирор хабар айтмаяпти. Ўшанга Озодлик Радиосига чиқардик, деди Райимжон Эрназаров.\nРайимжон бошқа қариндошлари билан ариза топширилган Москвадаги полиция бўлимидан ҳанузгача жавоб олинмаганини гапирди.\nОзодлик Радиоси жорий йилнинг 7 майида Москва-Петербург йўналиши бўйича кетаётган поездга чиқиб, дом-дараксиз кетган Илҳом Боймановни кўрган-билганларни, унинг кейинги тақдири борасида бирор маълумотга эга бўлганларни\nрақамлари бўйича қўнғироқ қилишлари ёки Озодликнинг Интернетдаги расмий саҳифаси, ижтимоий тармоқларида кўрсатилган алоқа воситалари ёрдамида хабар беришларини сўрайди.


Майами мэри Кубага зарбалар беришни таклиф қилди\nАҚШнинг Майами шаҳри мэри Фрэнсис Суарес АҚШ маъмурияти ҳозирда оммавий норозиликлар юз бераётган Кубага у ердаги ҳокимиятни ағдариш учун ҳаво зарбалари бериш имкониятини кўриб чиқишни таклиф қилди. У бу ҳақда Fox News телеканали эфирида айтиб ўтди.\nУнинг фикрича, Вашингтон Ҳаванага босим ўтказишнинг ушбу йўлини ўрганиб чиқиши лозим.\nШунингдек, Суареснинг таъкидлашича, АҚШ президенти Жо Байден маъмурияти “Кубада ҳарбий ҳаракатлар” амалга ошириш учун “коалиция ташкил этиш” имкониятини ўрганиб чиқиши керак. У бундай “ҳарбий интервенцияларга” мисол сифатида 2011 йилда АҚШ махсус хизматлари томонидан Покистон шимолида “Ал-Қоида” етакчиси Усома бин Лодинни йўқ қилиш бўйича ўтказилган амалиётни ҳамда Югославиянинг НАТО кучлари томонидан бомбардимон қилинишини келтириб ўтган. Унинг айтишича, ушбу ҳаракатлар “гуманитар масалаларни ҳал қилиш учун” зарур бўлган.\nБошловчи Майами мэридан “Сиз Кубани бомбардимон қилишни таклиф қиляпсизми?” деган аниқлаштирувчи саволига “ушбу вариантни шунчаки рад этмай, уни ўрганиб чиқиш кераклигини таклиф қилаётганини” айтган.\nКейинроқ Суарес Кубага авиазарбалар беришга чақирмагани, фақатгина мисол келтириб ўтганини айтган. У бу ҳақда MSNBC телеканалига берган интервьюсида маълум қилган.\n“Мен аниқ бир стратегияни тарғиб қилмоқчимасман, мен ҳарбий эксперт, армия аъзоси эмасман. Бундай қарорларни ҳарбийларимиз қабул қилади”, деб айтган Майами мэри.\nУ АҚШнинг аввалги президентлари маъмурияти бошқа давлатлардаги вазиятга аралашган ҳолатлар бўлганини эслатиб ўтган.\nАввалроқ Оқ уй матбуот котиби Жен Псаки АҚШ Кубада бўлаётган охирги воқеалар ортида Ҳаванага нисбатан сиёсатини ўзгартиришига тўғри келишини айтган.\nҲозирда Кубанинг кўплаб шаҳарларида, жумладан, пойтахт Ҳаванада ҳукуматга қарши 1990-йиллардан бери энг йирик норозилик намойишлари бўлиб ўтмоқда. Маҳаллий аҳоли озиқ-овқат маҳсулотлари тақчиллиги ва нарх-наво ошишига, электр таъминотидаги узилишларга, тиббий воситалар етишмаслигига қарши норозилик билдирмоқда. Ушбу норозиликлар мамлакатдаги иқтисодий инқироз ва коронавирус билан касалланиш ҳолатлари кўпаяётгани ортида ўтмоқда. Кубадаги иқтисодий ҳолатнинг ёмонлашувига кўп жиҳатдан АҚШ санкциялари ўз таъсирини ўтказмоқда.


Атрофимизда коронавирус изғиб юрганда бу биз учун жуда муҳим - Zamin.uz\n00:20 / 31.10.2020\nСоғлиқ бевосита иммун тизими фаолиятига боғлиқ. Айниқса, атрофимизда турли инфекция ва вируслар, жумладан, коронавирус изғиб юрган пайтда бу жуда муҳим. Иммунитет тананинг учинчи, эҳтимол, асосий тартибга солувчи тизими ҳам бўлиши мумкин. Қолган иккитаси – нерв ва эндокрин тизимлар. Улар биргаликда ишлайди. Бирида муаммо юзага келса, бутун танада носозликлар кузатилиши муқаррар.\nИнсон иммунитети ниҳоятда мўрт: экология, стресс ва нотўғри овқатланиш уни ҳар куни емириб боради. Шамоллаш мавсумида организмга кўмаклашиш учун мутахассислар таомномани яхшилашни маслаҳат беришади.\nИммунитетни туширувчи омиллар\nЁмон экология: сув, ҳаво, инсектицидлар, гербицидлар, радионуклидлар. Ота-боболаримиз бизга нисбатан яхшироқ экологик шароитларда яшашган, шу сабабли елвизакда шамоллаб қолишмаган ва бир қултум сувдан ангинани орттириб олишмаган.\nОвқатланиш. Таркибида қарийб 1000 дан ортиқ консерванту стабилизатор, бўёқ ва юмшаткичлар бўлган сифатсиз, сунъий, заҳарланган, маринадланган таомлар ҳамда қанд миқдори мўл маҳсулотлар иммунитетни, яъни ҳимоя тизимларининг ташқи омилларга қарши курашувчанлигини заифлаштиради. Гомеостазимизни издан чиқарувчи, қанд ўрнини босувчи моддалар билан нордон, ширин, вишиллайдиган ичимликлар ҳужайра ва ҳужайралараро сув муҳитини заҳарлаб, иммунитетни ишдан чиқаради.\nАёллар иммунитетига оч қолиш ва доимий парҳезлар қақшатқич зарба беради. Иммунитетга ортиқча вазн ҳам, унинг етишмаслиги ҳам ҳалокатли таъсир кўрсатади. Шундай экан, ҳам оч қолмаслик, ҳам кўп овқат еб қўймаслик керак.\nВитамин ва микроэлементлар танқислиги. Рух ва селен сингари ферментлар алмашинувида қатнашувчи ҳаётий зарур микроэлементлар етишмовчилиги. A витамини танқислиги ёт оқсил кириб келишига тананинг иммун таъсирини сусайтиради. В гуруҳидаги витаминлар жисмоний стресс чоғида ва куч-қувватдан қолганда иммун фаолликни рағбатлантиради. В витамини бирдан камайиб кетганда организмнинг инфекцияларни нобуд қилувчи антитаначалар ишлаб чиқариши сезиларли камаяди. С витамини танқислиги иммунитетга турлича салбий таъсир кўрсатиши мумкин: ҳимоя кучларининг патологик ҳолатлар ҳақидаги сигналларга таъсирини заифлаштиради, инфекцияларга қарши курашувчи антитаначалар ажралиш тезлигини қисқартиради.\nАнтибиотиклар. Немис шифокорлари тадқиқотига кўра, ҳар қандай антибиотик (ҳатто кўрсатмага биноан қабул қилинганлари ҳам) иммунитетни 50 – 75% қисқартирар экан. Шу туфайли маслаҳатимиз: зинҳор ўз билганингизча даволанманг ва дорихоналардан «таниш» антибиотиклар харид қилманг. Ҳатто улар рецептсиз сотилаётган бўлса ҳам! Шифокор буюрган антибиотиклар қабулини чеклаш ниҳоятда муҳим, бироқ таркибида антибиотиклар бўлган гўшт истеъмолини чеклаш янада муҳим.\nФақат ўзингиз ишонадиган дўконлардан табиий мол ва парранда гўштларини харид қилинг. Айрим ишлаб чиқарувчилар паррандаси тезроқ катталашиши учун уларни антибиотиклар билан боқишади. Баъзи мутахассислар фикрича, антибиотиклар қушларни касалликлардан ҳимоя қилар экан. Бироқ тиббиёт ходимлари сўзларига кўра, бундай антибиотикларнинг ортиқчаси иммунитетни пасайтириши ва антибиотикларга бардошли бактериялар пайдо бўлишига олиб келади.\nСтресслар. Доимий стресслар... Стресслардан қочиб қутулиб бўлмайди – уларга қарши тура билиш керак. Стресс билан саратон касалликлари ўртасида боғлиқлик борлигини эҳтимол билмассиз.\nВирусли инфекциялар, микроблар, бактериялар. Тажовузкор бактерия, вирус, замбуруғ ва бошқа паразитлар. Охирги пайтларда параллел оламнинг тажовузкорлиги ортган. Ҳатто авваллари шартли патоген ҳисобланган бактериялар ҳам ўз тажовузкорлигини намоён эта бошлаган. Микробиологлар ҳисоб-китобига кўра, оддий ошхона губкасида тахминан 320 миллионта касаллик қўзғовчи бактерия бўлиб, улардан чамаси 3000 таси аввал қўл, кейин эса оғизга тушади. Бунча миқдордаги микроорганизм ҳар қандай касалликни ривожлантириш учун кифоя қилади.\nСурункали уйқуга тўймаслик. Яна бир хавфли омиллардан бири саналади.\nИммунитетни кўтаришга хизмат қилувчи 7 талаб\nСоғлом бўлишни истайсизми – турмуш тарзингизни ўзгартиринг. «Диванда ётиш йўқ, жисмоний машқларни бажариш ва тоза ҳавога чиқиш!» шиорингиз бўлсин. Стресс – иммунитетнинг асосий душмани, уни иложи борича ўзингиздан узоқлаштиринг ва бўлар-бўлмасга асабийлашманг. Имкон қадар ижобий фикрланг. Бироқ иммунитетни мустаҳкамлашни албатта озиқ-овқатдан бошланг.\nИммун тизим учун энг муҳим витаминлар: A, B5, C, D, F, PP;\nЎсимлик озуқаларининг деярли ҳаммаси, айниқса, сариқ ва қизил ранглилари (сабзи, қизил булғори, қовун, помидор, қовоқ) таркибида танада А витаминига айланувчи бета-каротин мавжуд. А витамини ва каротинлар иммун кучининг антигенлар ҳужуми реакциясига жавоб беради; яна улар қайсидир даражада саратон касалликларидан ҳимоялайди.\nС витаминининг асосий манбалари барчага маълум: қора смородина, наъматак, цитруслар, чаканда, петрушка, нордон карам, лимон. Мазкур витамин танқислиги антитаначалар ишлаб чиқариш тезлигини қисқартиради, унинг таом билан етарлича тушиши эса тўлақонли иммун ҳужайралар ажралиши кафолатидир.\nВ гуруҳидаги витаминлар писта, қора нон, ёнғоқ, гречиха, дуккаклилар, ундирилган буғдой, қўзиқорин, пишлоқ таркибида бор. Е витамини ёнғоқ, писта ва ундирилган буғдойда бисёр – ҳужайралардан ҳимоя қилувчи антиоксидантлар. Е витаминининг бошқа манбаи – рафинадланмаган ўсимлик ёғи.\nМинераллар. Селен, рух, магний, кальций, темир, йод, марганец. Ўсимлик маҳсулотларидан таркибида минерал моддалар кўплиги бўйича етакчилари: ёнғоқ, дуккаклилар, писта, ёрмалар, какао ва аччиқ шоколаддир.\nТўлақонли оқсил: гўшт, балиқ, дуккаклилар. Гўшт ёки балиқни ҳар куни, ловия, нўхат ёки ясмиқни ҳафтасига 1-2 бор истеъмол қилиш керак;\nСабзавотлар, мевалар ва резаворлар. Сабзи, лавлаги, карам, ловия, турп, қизил булғори, анор, майиз, олхўри, баргак, олма, қизил узум, ёнғоқ, елқалампир, саримсоқ, пиёз, шунингдек, қуюқ шарбатлар (узум, лавлаги, помидор, анор).\nДенгиз маҳсулотлари. Балиқ ва денгиз маҳсулотлари таркибидаги тўйинмаган ёғ кислоталари тана ҳимоя кучларини оширади. Аммо узоқ вақт иссиқ билан ишлов берилганда фойдали моддалар парчаланиб кетади. Айниқса, кальмар ва денгиз карами айни муддао.\nТаркибида калий мавжуд маҳсулотлар. У пўсти билан пиширилган картошка, ўрик, ёнғоқ, гречиха ва сули ёрмаларида мўлроқ.\nСут-қатиқ маҳсулотлари. Таркибида тирик бактериялар борларида кўп. Хилма-хил биокефирлар ва биойогуртлар интерферон ажралишини кучайтиради. Шундай экан, уларни қўрқмасдан ичиш ва ҳатто салат ва яхна шўрваларга қўшиш мумкин. Улар таркибидаги метионин танадан радионуклидларни чиқариб юборишга кўмаклашади.\nКўк чой. Организмдан радионуклидларни чиқариб юборадиган энг яхши восита.\nЎта фойдали. Таомномага брокколи, сабзи, биоқўшимчали сут маҳсулотлари, қулупнай, киви, қовоқ, лосось, кедр ёнғоғи, зайтун ёғи, курка гўшти, цитрус меваларни кўпроқ киритинг. Таомга кўкатлардан мўлроқ қўшинг: петрушка, шивит, сельдерей... Қовоқ, қовоқча, патиссонни мунтазам истеъмол қилиш ажойиб самара беради.\nТанада фойдали бактериялар сонини оширувчи маҳсулотлардан кўпроқ истеъмол қилиш лозим. Улар пробиотик маҳсулотлар сифатида оммалашган ва бу рўйхатга пиёз, кўкпиёз, саримсоқ, артишок, банан киради.\nҚуйидагилар иммунитетни кўтарувчи табиий воситалар саналади: эхинацея, одамгиёҳ, қизилмия, элеутерококк, лимонўт... Доривор гиёҳлар дамламасини ҳам даволаш, ҳам профилактика мақсадида ичиш мумкин.\nСузиш, чайиниш ва контраст душ чиниқишга ёрдам беради. Юқори ва паст ҳароратни галма-гал алмаштириш – иммун тизими учун ажойиб машғулот. Ҳаммом ва сауналар ҳам ажойиб тоблаш хусусиятига эга. Мабодо у ерга боришга имконингиз бўлмаса, оддий контраст душ қабул қилинг. Душдан кейин нам мочалка ёки дағал сочиқ билан баданни ишқалашни унутманг.\nФаол турмуш тарзи\nФойдали жисмоний машқлар: гимнастика, аэробика, фитнес, югуриш, сузиш, кўп пиёда сайр қилиш, шейпинг, тренажёрлар... Бундай хилма-хилликдан, шубҳасиз, таъб, кайфият ва чўнтакка қараб фойдаланса бўлади. Лекин меъёрни унутманг! Ҳаддан ташқари зўриқишнинг иммунитет учун зарарлиги исботланган.\nИшдан уйга қайтгач, диванга чўзилинг, кўзларни юминг ва ёқимли нарсалар ҳақида ўйланг, чуқур, бир текис нафас олинг. Майин мусиқа тингласангиз ҳам бўлади. Бу кун давомида йиғилиб қолган чарчоқни тарқатади ва стресснинг иммунитетни енгишига йўл қўймайди.\n26-10-2020, 10:20, Ҳаёт тарзи\n26-09-2020, 20:50, Ҳаёт тарзи\n24-09-2020, 00:10, Ҳаёт тарзи\nСайр қилганда ё спорт билан шуғулланганда ниқоб тақиш соғлиққа зиён етказмайдими?\n18-06-2020, 20:34, Ҳаёт тарзи\nСуперлига ўйинларида ишлаган ҳакамлар футболдан четлатилди\nБугун, 18:43, Спорт\nБугун, 18:08, Спорт\nБугун, 17:32, Жамият\nНемис эпидемиологи пандемияни бошланишига оид шов-шувли фикрларни айтиб ўтди\nБугун, 16:02, Дунё\nАктриса Феруза Норматова Туркияда “коронавирусдан ҳам ёмонроқ” дардга чалинди (видео)\nБугун, 14:53, Маданият\nНавоийда Бош прокурор тўлқинланиб кетди...\nБугун, 09:01, Маданият\nИммунитетни мустаҳкамловчи учта энг самарали модда маълум қилинди\nКеча, 19:01, Спорт\nУйдан чиқмасдан саломатликни текширишнинг 5 усули


ЎзА - Олий таълимда қандай ўнгланишлар кутилмоқда?\nЎзбекистон тараққиётнинг янги босқичига кўтарилди. Бу босқичда ривожланиш даражаси ўз-ўзидан содир бўлмайди. Энг аввало, шунга мос кадрлар, техника ва технологиялар керак. Ўзбекистон Республикаси Президенти Шавкат Мирзиёевнинг 2020 йил 24 январда Олий Мажлисга Мурожаатномасида қайд этилганидек, нафақат ёшлар, балки бутун жамиятимиз аъзоларининг билими, савиясини ошириш учун аввало илм-маърифат, юксак маънавият керак. Илм йўқ жойда қолоқлик, жаҳолат ва албатта, тўғри йўлдан адашиш бўлади.\nЭнди масалага реал қарайлик. Бугунги аҳволимиз қандай, малакали кадрларнинг жамиятдаги ҳиссаси ва ўрни талабга жавоб берадими? Албатта, бу саволларга жуда кўтаринки мамнуният билан жавоб бериш қийин. Чунки бугунги кунда меҳнатга қобилиятли аҳолининг атиги 35 фоизидан сал ортиқроғи олий маълумотли. Қолган 65 фоиз аҳоли ўрта махсус ёки ўрта маълумотли кишилар. Ривожланган мамлакатларда меҳнатга қобилиятли аҳолининг 80-90 фоизи олий маълумотга эгалигини инобатга оладиган бўлсак, ўзимизда аҳвол қай ҳолатда эканига изоҳнинг ҳожати йўқ. Мурожаатномада 2020 йилда мактаб битирувчиларини олий таълим билан қамраб олиш даражасини камида 25 фоизга ва келгусида 50-60 фоизга етказиш вазифаси белгиланди.\nБизнинг ҳаводан нафас олишимиз, ҳар куни озиқланишимиз – узлуксиз ҳаётий эҳтиёжимиз. Худди шундай чинакам маърифатли ва маданиятли бўлиш учун интилиб яшаш ҳам кундалик ҳаётий эҳтиёжимизга айланиши керак. Зеро, бугунги шиддат билан ўзгараётган замонда билимни ўзлаштириш ҳам, чинакам маърифатга интилиш ҳам, юксак маданият соҳиби бўлиш ҳам бир лаҳза кечиктириб бўлмайдиган жараёнга айланди. Бунга бефарқликни, энг аввало ўзининг, тараққиётнинг ва ниҳоят, жамиятнинг душмани, деб баҳолаш мумкин.\nБиринчидан, олий таълимда муваффақиятга эришишнинг энг устувор йўналишларидан бири унда қатъий интизомни жорий қилиш зарур. Интизом йўқ жойда билим ҳам, тарбия ҳам муваффақиятли бўлмайди. Интизом бўлмаган жойда вақт йўқотилади.\nИнтизом фақат дарсни ўз вақтида бошлаб, вақтида тугатиш билан чекланмайди. Бу ҳар бир профессор-ўқитувчи ва талабанинг ўз бурчини чинакамига белгиланган тартибда адо қилиши билан ҳам боғлиқ. Талабаларнинг барчаси дарсга келгани билан у билимни тўкис қилиши учун ўзи ҳам изланиши, ўқиши керак. Илм олишда шундай йўл тутмаса, у ҳам таълим олиш интизомини бузган бўлади. Бу ҳам катта зарар.\nИккинчидан, олий таълим фақат назарий билим бериш билан чекланиб қолмаслиги керак. Бунда назария билан амалиётнинг уйғунлигини таъминлаш лозим. Бунинг учун ҳар бир олий ўқув юртида ўзининг соҳаси бўйича замонавий асбоб-ускуналар билан жиҳозланган лаборатория ва тажриба майдончалари бўлиши зарур. Масалан, Самарқанд иқтисодиёт ва сервис институти тажриба майдончаси сифатида шаҳардаги илғор меҳмонхоналар билан шартнома асосида фаолият кўрсатади. Бевосита ўзининг қошида миллий таомлар тайёрлайдиган, юқори сервис хизматлари кўрсатиш жараёни ташкил қилинган ошхонаси мавжуд. Институт қошида туристик фирма фаолият кўрсатади. Банк иши кафедраси қошида вилоятда жойлашган бир қанча тижорат банкларининг тажриба филиаллари мавжуд. Талабалар ҳам бевосита банкларда амалий машғулотларда қатнашади. Бундай тажриба ва амалиёт бошқа кафедраларда ҳам мавжуд. Ушбу тажриба майдончаларида назарий билимлар билан бирга, амалий кўникма уйғунлиги таъминланади. Аммо илм-фан ва амалиётнинг тўлиқ уйғунлигини таъминлаш учун булар етарли эмас. Ушбу фаолиятни янада кенгайтириш зарур.\nУчинчидан, олий ўқув юртларида тегишли давлат идоралари ва ташкилотлари ҳамда тадбиркорларнинг махсус буюртмалари асосида кадрлар тайёрлашни йўлга қўйиш лозим. Шунда аксарият талабанинг иш жойи улар диплом олгунча аниқ бўлади. Улар эртага қаерда, қандай ишлаши кераклигини билади. Талабанинг амалиёт ўтайдиган жойи ҳам аниқ шу корхона ҳисобланади. Бундай ҳолатда талаба олий ўқув юртини битиргунча назария билан амалиётнинг уйғунлигини таъминлашга эришади. У шунчаки ўқимайди, балки буюртмачининг талабига мос мутахассис бўлишга ҳаракат қилади. Ушбу масалада ҳали анча ишларни амалга оширишга тўғри келади. Бу борада 2019/2020 ўқув йилидан иш бошланди. Буни кенгайтириш ва такомиллаштириш керак бўлади.\nЯна бир муҳим жиҳат, талаба бир мутахассислик бўйича диплом олиб, шу соҳада иш бўлмаса, бутунлай бошқа соҳада фаолият кўрсатишга мажбур бўлади. Бу эса айнан шу талаба учун ҳам, жамият учун ҳам катта зарар. Яъни, жамиятга ўз соҳаси бўйича нафи тегадиган битта мутахассис бесамар “йўқолди”, дегани бу.\nТўртинчидан, олий таълим тизимида таълим, фан, инновация ва илмий-тадқиқот ишлари мужассам бўлган интеллектуал мулкни тижоратлаштириш муаммосини ҳал қилиш учун интеллектуал мулкнинг баҳоси ва бозори бўлиши керак.\nБугунги кунда моддий неъматларнинг бозори ва баҳоси аниқ. Шу туфайли ушбу соҳа жамият тараққиётига мос ҳолда ривожланиб бормоқда. Аммо интеллектуал мулкни шакллантириш унчалик осон иш эмас. Унга йиллар давомида машаққатли меҳнат эвазига эришилади. Бироқ ушбу меҳнат қадрланмаётганлиги унинг ривожланишига тўсиқ бўлаётган асосий омиллардан бири ҳисобланади. Шу сабабли биринчи галда интеллектуал мулкнинг баҳосини аниқлайдиган низом ишлаб чиқилиши лозим.\nҲозир жамиятдаги муаммони ўйлаб топадиган ҳам, унинг ечими бўйича тавсиялар ишлаб чиқадиган ҳам, сўнгра амалиётга шу ишни жорий қилинг, деб “ялиниб” юрадиганлар ҳам илмий ходимлар, олимлар. Бундай ҳолат илмий ишга, интеллектуал мулкнинг соҳиби бўлишга қизиқиш уйғотмаяпти олимларда. Ҳозир олимларимиз фақат ойлик маоши оширилганлиги туфайли мазкур соҳада фаолият кўрсатишга қизиқиб, ҳаракат қилмоқда. Аммо бу ерда ҳам анча камчиликларимиз бор. Турли интеллектуал мулк соҳиблари мавжуд. Лекин уларга ҳақ тўлаш ўртасидаги тафовут шу интеллектуал мулкдаги тафовут билан мос келмайди. Шу нуқтаи назардан, Мурожаатномада таъкидланган педагогик маҳорат ва малака даражасига эга бўлган, ўз ишида аниқ натижаларга эришган ўқитувчиларга юқори маош тўлаш тизими жорий этилиши интеллектуал мулкнинг қадрланишига хизмат қилади.\nОлтинчидан, талабаларни юқори малакали кадрлар этиб тарбиялаш масаласи қўйилмоқда. Бу бугунги тараққиётимиз учун сув ва ҳаводек зарур. Аммо шундай кадрларни тайёрлайдиган педагоглар етарлими, деган саволга жавоб бериш қийин. Ҳозирги авлод педагоглари соҳа ходимларига эътибор берилмаган паллада шаклланган кишилардан иборат. Олий ўқув юртини яхши ўқиб битирган жуда кўп талабалар бошқа соҳага, айримлари хорижга кетиб қолди. Ҳозирги педагоглар эса катта танлов билан қабул қилинган эмас. Шу туфайли, очиғини тан олиб айтиш керак, айрим педагогларимиз жамиятимизда содир бўлаётган кескин ўзгаришлардан орқада қолиб кетмоқда. Албатта, булар эскича ўқитиш, эски билим билан дарс ўтиш ишларини давом эттирмоқда. Бу йўл билан олий ўқув юртлари талабаларга билим эмас, диплом берадиган муассасага айланиб қолади. Энди олий ўқув юртида ишлайдиган ўқитувчининг малакаси ва савиясига баҳо берадиган, юқори талаб қўядиган вақт келди, деб ўйлайман.\nЕттинчидан, “Коррупциясиз олий таълим”га эришиш жамиятимизнинг энг оғриқли нуқталаридан бири сифатида баҳоланмоқда. Ушбу муаммони ҳал қилиш бугунги куннинг энг долзарб вазифаларидан биридир. Коррупция элементлари асосан олий ўқув юртларига кириш имтихонларида кузатилар эди. Бунга кейинги йилларда деярли барҳам берилди. Олий таълим муассасаларига кириш имтиҳонларини бундан кейин ҳам оптималлаштириш жараёни давом этиши бунга асос бўлади, албатта.\nҲаётимиз кўрсатдики, қаерда коррупция элементлари бўлса, ишнинг сифати бўлмайди, адолат муҳити бузилади. Булар инсон руҳиятига ўта салбий таъсир қилади. Адолат бўлмаган жойда одамларда ишонч йўқолади. Ишонч йўқотилгач, одамларни рози қилиб бўлмайди. Шу туфайли коррупция элементларини нафақат таълим, балки барча соҳаларда бутунлай бартараф қилиш зарур ва бунда жамиятнинг барча қатлами фаол бўлиши керак.\n2020 йил барчамиз учун алоҳида масъулиятли, ҳар бир киши ўзини сафарбар қиладиган синов йили бўлади. Чунки эски иш услуби ва унга бўлган муносабатлар билан белгиланган юқори марраларни эгаллаб бўлмайди. Бу барчамиздан ўз фуқаролик бурчимизга бутунлай янги масъулият билан ёндашмоғимизни талаб этади.\nСамарқанд иқтисодиёт ва сервис институти профессори, иқтисод фанлари доктори


Умумий ҳаммомга бориш. - Динда саволим бор\nХозирги вақтда: 17 ян 2020, 19:31\nУмумий ҳаммомга бориш.\nПост Савол » 09 март 2017, 22:40\nАссаламу алайкум ва раҳматуллохи ва барокатуҳ! Одина опа, узр яна сизни безовта қилаяпман. Қадрли вақтингизни олганим учун узр. Қишлок шароитида газ ва свет йўқ, чўмилиш ва тозаланиш учун ойда бир марта хонадонда очилган умумий ҳаммомга борар эдик. Бир одам: «Аёл киши ҳаммомга бориши мумкин эмас», деди. Шу масалага ойдинлик киритиб берсангиз, Аллоҳ сиздан рози бўлсин!\nЖавоб: Умумий ҳаммомга бориш.\nПост Одинахон Муҳаммад Юсуф » 09 март 2017, 22:41\nВа алайкум ассалом. Ҳанафий мазҳабида аёлларнинг умумий ҳаммомга боришлари макруҳ дейилган. Аммо сиз айтган шароитда борса бўлади. Лекин шариат талабларига мувофиқ, номаҳрамларнинг эътиборидан, назаридан узоқда, ҳаммом одобларига риоя қилган ҳолда бўлиши керак. Эслатиб қўяман, аёл кишининг киндигидан тиззасигача бўлган жойлари аёл кишига нисбатан аврат ҳисобланади, ушбу ерларини аёлларга кўрсатиш ҳаромдир. Қанча сатрли бўлинса, шунча яхши. Валлоҳу аълам.\nМавзу - Умумий ҳаммомга бориш.


Эркин Воҳидов. Устоз Ғайратийни эслаб (1987) - www.ziyouz.uz\nБош саҳифа МатбуотҚайта қуриш даври матбуотиЭркин Воҳидов. Устоз Ғайратийни эслаб (1987)\nЭллик биринчи-эллик иккинчи йиллар эди. Биз олтинчи-еттинчи синф ўқувчилари Лабзакдаги Островский номли пионерлар саройига қатнашиб юрар эдик. Саройнинг катта майдони айниқса ёзда гавжум бўларди. Драма тўгараги қатнашчилари сиектакллар қўйишар, футбол, волейбол, шахмат мусобақалари ўтказиб туриларди. Уста Маҳмуд Усмоновнинг ганчкор шогирдлари иши ҳамманинг диққатини тортарди.\nЁш адабиётчилар тўгарагини шоир Ғайратий бошқарар эди. Бу нуроний, вазмин, мулойим, меҳрибон устознинг сиймоси менинг кўз олдимдан сира кетмайди. У бизнинг илк ибтидоий машқларимизни диққат билан эшитар, аввал ўртоқларимизнинг фикрини сўрар, охири ўзи якун ясаб ёзганларимивнинг ютуқ ва камчиликларини кўрсатар эди. Бу билан устоз бизни фақат шеър, ҳикоя ёзишгагина эмас, ҳар бир асарнинг бадиий қиммати ҳақида фикр қилиш, бу фикрни баён қила олишга ҳам ўргатарди. Ғайратий классик шеъриятнинг зукко билгичларидан бўлган. Форс тилида, қадимий туркий тилда битилган жуда кўп ғазал, рубоийларни ёд билар, бизга ўқиб бериб ўтирарди. Мана, йиллар ўтиб ўз-ўзимга савол бераман. Ўша вақтда-ку бизлар каттамиз ўн беш-ўн олтида, кичкинамиз ўн бир-ўн икки ёшда бўлган болалар эдик. Саъдий, Ҳофиз, Навоий, Бедил, Фузулийларнинг ҳозирги кунда ҳам луғатсиз англаш мушкул бўлган байтларини устоз Ғайратий бизга нега ўқиб берарди? Биз ахир у байтлардаги фалсафанинг, мажозларнинғ мингдан бирини ҳам илғаб ололмасдик.\nЧуқурроқ ўйласам, шоир Ғайратий катта педагог ҳам экан. Биз ўша вақтда буюк шарқ алломаларининг нозик бадиий образларини тушуниб етмаган бўлсак ҳам, мурғак хаёлимизга сеҳрли шеъриятнинг шуъласи тушган экан. Ақлимиз билан англамасак ҳам шууримиз билан шундай юксак, самовий, мўъжизавий шеърият оламда борлигини сезган эканмиз.\nУстоз Ғайратий ҳеч қачон ҳеч биримизга «сен» деб мурожаат қилмаган. У болалигимиздан бизни ўзаро ҳурматга, бир-бировни қадрлашга ўргатди. «Шоир қавми, — дер эди у, — бир-бирига ўхшамаган бўлади. Кўнглида ҳеч қачон бошқасини тан олмайди. Лекин истеъдод эгасида мавжуд бўлган ақл, фаросат унга доим бир нарсани уқдириб туради: адабиётга бир хилда фикрлайдиган адиблар керак эмас. Шоирлар ўзларининг ҳар хиллиги билан қадрли».\nУстознинг яна бир ўгити қулоғимдан кетмайди: «Адабиёт ҳалол, пок одамларнинг даргоҳи. Унга шону шуҳрат тамаъ қилиб кирган, қалам ҳақидан келадиган бойликни ўйлаган киши ҳеч нарсага эриша олмайди. Аксинча, оқибатда беобрў бўлади. Сизлар ўқишни, ўрганишни, қунт билан меҳнат қилишни билинг. Сиз орзу қилган ҳамма нарса ўзи эшигингизни қоқиб келади».\nЎша йиллар шоир Ғайратий учун қийин йиллар эди. У ноҳақ айбланиб адабий давралардан четга сурилиб қолган, ғариб, афтода бир ҳолда эди. Шоир ўзининг ёш дўстлари билан овунар, кўнглидаги гапларини биз билан ўртоқлашарди. У мушкул давр кейинроқ шоирга катта бахт бўлиб қайтди, устозлик бахти, шогирдларнинг камолини кўриб қувониш бахти бўлиб қайтди.\n1965 йилда шоирнинг 60 йиллик тўйи (Ҳамза номли академик театрда) ўтказилгани ҳеч эсимдан чиқмайди. Биз унинг шогирдлари — Хайриддин Салоҳ, Юсуф Шомансур, Сайёр, Тўлқин, Анвар Исроилов, Анвар Юсупов, Анвар Эшонов, Тамилла Қосимова, Матлуба Исломова ва бошқалар устоз ҳақида ўз дил сўзимизни айтган эдик. Устоз кипригида ёш қалқиб турарди.\nМен Ғайратийни фақат устоз сифатида эсладим. Лекин шоир Ғайратий адабиётимизда ўз ўрнига эга бўлган, унинг асосчиларидан бири ҳисобланган ёзувчи эди. «Онамга хат», «Жинаста», «Ғурбатда Фурқат» каби достонлари, қатор драматик асарлари, шеърлари адабиётимиз фондидан муносиб жой олган. Унинг хотираси миннатдор қалбларимизда узоқ яшаб қолади.\n← Аввалги Аввалги Абдулла Шер. Мўъжизавийлик ва хаёлийлик\nКейинги → Кейинги: Аҳмад Аъзам. Чашмалардан йиғиладиган наҳрул ҳаёт (2013)


07 июн 2020, Тошкент вақти: 15:39\nҲужжатда айтилишича, якунланаётган йилнинг август ойи ўрталаридан ноябрь ўрталарига қадар Ироқда вазият жуда кескин тус олган. Бу вақт оралиғида АҚШ қўшинлари, маҳаллий хавфсизлик кучлари ва тинч аҳолига ҳужумлар 22 фоиз ортган. Бу эса 2004 йил - Ироқ ўз суверенитетини эълон қилгандан сўнг қайд этилган энг юқори кўрсаткичдир.\nШунингдек, ҳисоботда Ироқдаги аксиламерика кайфиятидагилар алоҳида гуруҳларга бирлашиб, ҳозирги кунда жиддий кучга айланиб бораётгани ҳам айтилади. Бу гуруҳлар Ироқ ҳукумати идораларига жиддий таҳдид солмоқда ва фуқаролик уруши хавфини кучайтирмоқда.\nПентагоннинг янги раҳбари Роберт Гейтс Ироқдаги вазиятга тўхталиб: “Биз Америка ўғлонлари ва қизларини тезроқ уйга қайтариш имконини топиш истагидамиз. Бироқ президентнинг очиқ-ойдин таъкидича, биз Яқин Шарқда мағлубиятга юз тутишимиз мумкин эмас. Ҳозирги вақтда Ироқдаги ҳарбий ҳаракатлардан воз кечиш миллатимиз шаъни, бизга бўлган ишончга путур етказади ва бу Америка учун кўп вақтлар давомида хавфли бўлиб қолиши мумкин ”, - деди.\nҲисоботида таъкидланишича, радикал шиа уламоси Муқтадо ас-Садр етакчилигидаги “Маҳди армияси” ҳозир Ироқда “Ал-Қоида”нинг ўрнини босмоқда. Тинч аҳоли орасида қурбонлар сонининг ортиши эса ана шу исёнчи гуруҳлар ўртасида юзага келган алоҳида худкуш гуруҳлар зиммасидадир.\nАҚШ мудофаа вазири ёрдамчиси Питер Родман алоҳида секталарга бирлашган бу гуруҳлар Ироқ ҳукумати тузилмалари учун жиддий хавф эканини билдирди.\nБуни АҚШнинг янги мудофаа вазири Р.Гейтс ҳам эътироф этди.\n“Мен тез орада Ироққа сафар қилмоқчиман. У ердаги ҳарбий раҳбарлар ва ходимлар билан учрашаман. Мен уларнинг мамлакатдаги вазият борасидаги холис муносабати ва маслаҳатларини эшитишга муштоқман”, - деди Р.Гейтс.\nҲисоботда билдиришича, сўнгги вақтда Ироқдаги ҳужумлар сони бир ҳафтада қарийб 1000 тага етган. Шу йилнинг аввалги чораги - май-август ойлари оралиғида эса бир ҳафтадаги ҳужумлар сони 800 та атрофида бўлган. Шунингдек, бу йилнинг сўнгги чорагида тинч аҳоли орасида қурбонлар сони ҳам кескин ортган.\n“Қиёсан айтганда, кунига 93 тадан тинч аҳоли қурбон бўлмоқда”, - дейилади ҳисоботда.


Туркман мулозимлари мамлакат аҳолиси икки баравардан кўпроққа камайиб кетганини билиб қолишди\n29 ноябр 2021, Тошкент вақти: 04:36\nАшхободдаги чорраҳалардан бири\nТуркманистон аҳолиси сони 2,7 миллион кишини ташкил қилди, яъни бу кўрсаткич 1980-йиллар даражасига тушиб кетган. Озодликнинг туркман хизмати хабарига кўра, аҳолини рўйхатга олишга ҳозирлик кўраётган давлат идоралари вакиллари шунча чамалашмоқда. Дастлабки баҳо расмий маълумотлардан икки баравар кам чиққан.\nРасмий маълумотга таянувчи Жаҳон банки статистикасида 2018 йилда мамлакат аҳолиси 5.8 миллион кишини ташкил қилгани келтирилган. 2020 йили ҳукуматнинг расмий лойиҳасида мамлакат аҳолиси сони 6.2 миллион нафар қилиб кўрсатилган.\nАммо Озодликнинг туркман хизмати манбалари аслида мамлакат кескин депопуляция жараёнини кечираётгани ва бу ҳатто ҳукуматнинг ўзи учун ҳам кутилмаган ҳол бўлганини билдиришган.\nФақат 2008 — 2018 йилларда мамлакатни 1 миллион 800 минг нафардан ортиқ одам тарк этган. Аҳоли асосан Туркия, Россия, Украина ва Ўзбекистонга кўчиб кетмоқда. Ҳолбуки ҳукумат мамлакатдан чиқиб кетиш жараёнини қийинлаштиришга уринади. Хусусан, 2018 йилда 40 ёшга тўлмаган фуқароларнинг хорижга чиқиб кетиши ман қилинган эди.\nОзодлик туркман хизмати манбаларининг маълумоти тўғри бўлса, Сапармурат Ниёзов ва Гурбангули Бердимуҳамедовларнинг авторитар бошқаруви даврида мамлакат аҳолиси сони кескин қисқариб, 1980-йиллар даражасига тушиб кетган.\nУлар бошқаруви йилларида Туркманистон сўз, сиёсий ҳаёт, матбуот ва интернет эркинлиги ҳамда коррупция даражаси бўйича барча жаҳон рейтингларида энг қуйи поғоналарни эгаллаб келган. Мамлакат жиддий иқтисодий қийинчиликларни бошидан кечирмоқда.\nАниқланган газ захиралари миқдори бўйича дунёнинг пешқадам давлатларидан бири бўлишига қарамай, Туркманистон ҳукумати аҳолини қашшоқликка олиб борган. Ҳудудларда озиқ-овқат ва ёқилғи танқислашгани қайд этилмоқда. Давлат нархида савдо қиладиган озиқ-овқат дўконларида узун навбатлар ҳосил бўлган.\nБундан ташқари, аҳолининг коммунал хизматлардан қарздорлиги ортиб бормоқда. Армия ўзини боқиш учун қишлоқ хўжалиги ишлари билан шуғулланишга мажбур бўлган. Пахта далаларида мажбурий меҳнат ва болалар меҳнатидан фойдаланилади.


Ўзбекистонлик аёллар фирибгарликда айбланмоқда\nКуни-кеча Қозоғистоннинг Отров шаҳрида қўлга олинган ўзбекистонлик икки аёлга парихонлик билан шуғулланиш орқали маҳаллий аҳоли вакилларига фириб бериб, уларни алдаб пулини олганлик айби юкланмоқда.\nЎзбекистонлик экани айтилаётган парихон аёллар Отров бозорида кўзмунчоқлар сотиш, тошлар воситасида фол очиш билан шуғулланган. Улар уйма-уй юриб 1000 АҚШ доллари эвазига “хонадонларни ёвуз кучлардан тозалаб бериш” хизматини таклиф қилган. “Кўз теккан” хонадон эгаларини ғамдан фориғ қилиш учун эса фирибгарлар 500-600 доллар миқдорида ҳақ талаб қилган. Улар пул ўрнига тилла буюмлар ёки мобиль телефон аппаратларини ҳам олаверган.\nҲуқуқ-тартибот идоралари ходимлари қўлга олинган аёллардан 20 та мобиль телефон аппарати, катта миқдордаги пул ва тилла тақинчоқларни мусодара этган. Ҳозир фирибгар аёллар Отров тергов ҳибсхонасида сақланмоқда.\nҚозоғистон Ички ишлар вазирлиги матбуот котиби ўринбосари Олег Ивашенко мамлакатда бу каби жиноятларнинг олдини олиш ёки уларни фош этиш ишлари жиддий олиб борилаётганини маълум қилди.\n“Фуқароларни алдаш билан шуғулланиб келаётган фирибгар аёлларга нисбатан бизда жиноят қидирув йўналиши бўйича доимий равишда тадбирлар ўтказиб турилади. Уларнинг миллатидан қатъи назар, яъни у хоҳ лўли ёки рус фолбини бўлсин, уларни тутишга қаратилган тадбирларни доимо ўтказиб келамиз”,- деди Олег Ивашенко.\nБироқ маҳаллий ҳуқуқ-тартибот идоралари ходимлари махсус чора-тадбирлар қўллаётганларига қарамай, одамларнинг бундай фирибгарлар қурбонига айланиш ҳолатлари юзасидан шикоятлар камаймаяпти.


ЎзА - Ёшларнинг сиёсий фаоллигини оширишда «Ёшлар қаноти»нинг ўрни\n11.09.2017 15:26 Чоп этиш версияси\nТадбирда партия фаоллари, Олий Мажлис Қонунчилик палатасидаги партия фракцияси аъзолари, бошланғич партия ташкилотлари раислари, ёшлар иштирок этди.\nПрезидентимизнинг «Парламентимиз ҳақиқий демократия мактабига айланиши, ислоҳотларнинг ташаббускори ва асосий ижрочиси бўлиши керак» номли маърузасида ёшлар масаласига оид белгилаб берилган вазифалар ҳамда ёшларга оид давлат сиёсати тўғрисидаги қонун ижросини таъминлаш мақсадида партия томонидан қатор лойиҳалар ишлаб чиқилиб, ҳаётга татбиқ этилаётир. Мазкур тадбирдан кўзланган асосий мақсад ҳам ёшларни сиёсий партияларнинг мамлакатда амалга оширилаётган ислоҳотлардаги иштироки, қонунда белгиланган ваколатларини бажариш борасидаги ишлари билан яқиндан таништиришдир.\nТадбирда йигит-қизлар бошланғич партия ташкилотлари, депутатлик гуруҳлари, ёшлар билан ишлаш секторлари, партиянинг "Ёшлар қаноти" ҳамда "XXI аср" ижтимоий-сиёсий газетаси таҳририяти фаолияти билан танишди. Ёшлар партия фаолияти билан яқиндан танишиш имкониятига эга бўлди. Тадбиркорликка, илм-фанга, ижтимоий ҳаётнинг бошқа йўналишларига қаратилган лойиҳалар уларда катта қизиқиш уйғотди.


Андижоннинг "замҳокими" нега жавобгарликдан қочмоқда? Унга ислоҳотлар бегонами?\nСўнгги йилларда юртимизнинг ҳар бир нуқтасида кенг кўламли қурилиш ва бунёдкорлик ишлари амалга оширилмоқда. Айниқса аҳолининг уй-жойга бўлган талабини қондириш мақсадида қурилиш ишларининг ҳажми йилдан-йил ортмоқда. Албатта, бу қувонарли ҳол. Аммо, надоматлар билан айтишимиз мумкинки, иморатларни қурилишида вақтида кўплаб, узоқ йиллик дарахтларнинг кесилиш ёки нобуд бўлиш ҳолатлари кузатилмоқда. Мана шундай ҳолатларни олдини олиш, давлат фондига кирмайдиган дарахт ва буталарни сақлаб қолиш мақсадида мораторий жорий қилинган.\nШундай ҳолатлар бўладики, айрим дарахт ва буталарни кесиш лозим бўлиб қолади. Кесиб ташлай деса, мораторийга амал қилмаганларга жазо бор.\nХўш, бундай ҳолатларда нима қилиш мумкин?\nВазирлар Маҳкамасининг 2018 йил 31 мартдаги қарори билан тасдиқланган давлат хизматлари кўрсатишнинг маъмурий регламентига асосан туман (шаҳар) ҳокимликлари давлат экология ва атроф-муҳитни муҳофаза қилиш қўмитаси органларининг хулосаларига асосан Давлат ўрмон фондига кирмайдиган дарахтлар ва буталарни кесиш рухсатномалар бериши белгиланган. Ушбу хизматдан юридик ва жисмоний шахслар Давлат хизматлари маркази ёки ягона интерактив давлат хизматлари портали орқали мурожаат қилишлари мумкин. Шундан сўнг уларнинг аризалари туман (шаҳар) ҳокимлигига ва Давлат экология қўмитасига юборилади. Экология қўмитаси 5 иш кун мобайнида дарахтлар ва буталарнинг ҳолатини, шунингдек, уларнинг кесилиши бўйича мувофиқлигини ўрганади. Хулосаларини тегишли ҳокимлик органларига юборади. Хокимлик 1 иш куни мобайнида Давлат экология қўмитаси органининг ижобий хулосаси мавжуд бўлганда рухсатномани бериш учун тўлов тўланганидан сўнг рухсатномани расмийлаштириб, тасдиқлайди. Рухсатномани ДХМга ёки ариза берувчига ЯИДХП орқали юборишни таъминлайди. Қайд этиш лозимки, ушбу Регламент талаблари бузилишида айбдор бўлган шахслар қонун ҳужжатларида белгиланган тартибда жавоб беришлари лозим.\nМаълумотларга кўра, Андижон шаҳар ҳокимлигига 2020 йилнинг июль ойидан 2021 йилнинг октябрь ойига қадар давлат ўрмон фондига кирмайдиган дарахтлар ва буталарни кесишга рухсатнома беришни сўраб, , жами 80 дан ортиқ мурожаат келиб тушган.\nАфсуски, Давлат хизматлари агентлиги вилоят бошқармаси томонидан ўтказилган мониторинг ва ўрганишлар давомида Андижон шаҳар ҳокимлигининг ушбу давлат хизматини кўрсатиш учун масъул ходимларининг эътиборсизлиги ҳамда шаҳар ҳокимининг Саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Дилмурод Тўрақуловнинг етарли назорат ўрнатмаганлиги натижасида регламент талаблари мунтазам равишда қўпол тарзда бузилиб келинаётганлиги аниқланган. Яъни, аксарият аризалар мурожаат қилинганидан кейин орадан 8-9 ой ўтиб, Агентлик аралашуви билан ижро этиш ҳолатлари кузатилган.\nМисол учун, Андижон педагогика коллежининг 2020 йил 23 июлдаги, Мудофаа ишлари бошқармасининг 2020 йил 12 августдаги, Меҳнат бош бошқармасининг 2020 йил 18 декабрдаги, "BEXRUZBEK GRAND" МЧЖнинг 2020 йил 10 сентябрдаги, фуқаро С. Қаҳҳаровнинг 2020 йил 4 ноябрдаги мурожаатлари жорий йилнинг 28-30 апрел кунлари кўриб чиқилган. Шунингдек, Андижон шаҳридаги Болалар шаҳарчасининг 2021 йил 5 мартдаги аризасига ҳам орадан икки ой ўтиб жавоб берилган. Афсуски, бундай ҳуқуқбузарликни содир этиш ҳолатлари ҳанузгача давом этмоқда.\nАниқланган ҳолатлар бўйича Д. Тўрақулов Маъмурий Жавобгарлик тўғрисидаги Кодекснинг 2155-моддасига асосан ДХА вилоят бошқармасига чақирилган. Бироқ, ушбу мансабдор шахс жавобгарликдан қочиб, чақирув хатига асосан келмаётгани маълум бўлди.\nҚонун барча учун баробар, дейишади. Аммо, Андижон шаҳар ҳокимининг ўринбосари жавобгарликдан қочмоқда. Наҳотки, президент командасида ишлаётган Д. Тўрақулов давлат раҳбарининг ислоҳотларига оёқ қўйса.\nДХА вилоят бошқармаси\nКиритилди: 13:52 07.10.2021. Ўқилди: 1849 марта. Фикрлар сони: 0 та.\nЮртимизга Pfizer/BioNTech вакцинасининг яна бир парти...


Қозоғистонда ичида ўзбекистонликлар бўлган автобус ЙТҲга учради — видео - Bugun.uz\nҚозоғистонда ичида ўзбекистонликлар бўлган автобус ЙТҲга учради — видео\n11:32 | 28-12-2021\nҚозоғистоннинг Олмаота вилоятидаги Олмаота–Бишкек автомагистралида 27 декабрь куни соат тахминан 21:40 да ичида ўзбекистонликлар бўлган автобус ва «Mercedes» автомобили тўқнашди. Бу ҳақда «Zakon.kz» хабар берди.\nМаълум қилинишича, ҳодиса Олмаота–Бишкек автомобиль йўлида содир бўлган. Йўлнинг музлагани оқибатида «Mercedes-Benz E-Class» ва шаҳарлараро автобус тўқнашиб кетган. Енгил автомобиль шарқий йўналишда Олмаота томон, автобус эса ғарбий йўналишда ҳаракатланаётган бўлган. Тўқнашув оқибатида «Mercedes» жарликка тушиб кетган, автобус эса ён томонга қулаган.\nГувоҳларнинг сўзларига кўра, Ўзбекистон фуқаролари кетаётган автобус тўла бўлган, «Mercedes»да эса 6 киши бўлган. Ҳодиса оқибатида «Mercedes»да бўлган уч киши ҳалок бўлган. Жабрланганлар орасида автобус ва машина ҳайдовчилари, шунингдек, шифохонага ётқизилган «Mercedes»нинг икки йўловчиси ҳам бор. Автобус ҳайдовчиси жиддий жароҳат олмаган, шифохонада тиббий ёрдам кўрсатилганидан сўнг уйига жўнаб кетган. Енгил автомобиль ҳайдовчиси эса ўзига келган, икки йўловчининг аҳволи оғир.\nҚайд этилишича, автобусда бўлган йўловчилар ҳодисадан бошқа автобусда манзилга олиб кетилган. «Zakon.kz» таҳририяти мазкур ҳолат юзасидан изоҳ сўраб вилоят Ички ишлар бошқармасига мурожаат қилган.\nАниқланишича, «Mercedes-benz» русумли автомашинанинг 25 ёшли ҳайдовчиси Олмаота–Бишкек йўлида бошқарувни йўқотгани сабаб йўл-транспорт ҳодисаси юз берган. Йўловчи автомобилида олти киши бўлган, улардан уч нафари воқеа жойида вафот этган, яна уч нафари турли тан жароҳатлари билан касалхонага ётқизилган. ЙТҲда автобус йўловчилари жабрланмаган. Мазкур ҳолат юзасидан судгача тергов ҳаракатлари олиб борилиб, Қозоғистон Жиноят кодексидаги тегишли моддалар билан жиноят иши қўзғатилган.\nАввалроқ Россияда ичида 23 нафар ўзбекистонлик бўлган автобус юк машинаси билан тўқнашганди. Шунингдек, Россияда ўзбекистонлик автобус ҳайдовчиси иштирокида ЙТҲ содир бўлганди.


Қўшимча қиймат солиғи – ҚҚС\nКонцепция айни қизғин муҳокама этилаётган пайтда ҚҚС бўйича бир неча мисолларни биз биргаликда кўриб чиққан эдик.\nАслида ҚҚС бўйича: солиқ солинадиган оборот, имтиёзлар, сотиш жойлари ва шу сингари кўплаб мураккаб масалалар мавжуд.\nУни ким тўлайди?\nУмумий белгиланган солиқларда жисмоний шахслар\nОбороти 1 млрд. сўмдан юқори бўлган жисмоний шахслар\nИмпорт қилувчилар: юридик шахс ва ЯТТ\nЯСТ тўловчилари ҚҚСни ўз хоҳишларига кўра тўлайдилар\nСолиқ нималардан олинади?\nСотув бўйича оборотдан\nТаннархидан паст реализация қилишдан (товарларни экспорт қилишнинг баъзи ҳолатлари ва давлат баҳоларидан ташқари)\nНорезидентларнинг Ўзбекистон Республикаси ҳудудида амалга оширилган хизматларидан\nҚҚСнинг ўзига хос томонлари нималардан иборат?\nҚҚС – ундириладиган билвосита солиқдир, яъни у корхона даромадлари ва харажатларига таъсир этмайди, корхона ҚҚСни фақат йиғади ва уни бюджетга жўнатади. ҚҚСнинг амалдаги тўловчилари товарлар ва хизматларнинг истеъмолчилари бўлиб қоладилар.\nистеъмолчи ҚҚС тўловчилари ҳисобланмайди, бу жисмоний еки юридик шахс бўлиши мумкин;\nҚҚС солиғи тўлайдиган компания ходимнинг туғилган кунига совға олди, дейлик. Ходимлар учун олинадиган совға – ҳисобланмайдиган даромаддир, бундай ҳолда жисмоний шахс энг сўнгги истеъмолчи бўлиб қолади.\nҚандай ҳисоблаш керак?\nБюджетга тўланадиган ҚҚС = Ҳисобланган ҚҚС – олинган ҚҚС\nҲисобланган ҚҚС – бу ҚҚС сотиш баҳосига қўшилади. Масалан, товар ёки хизматни 500 сўмга сотишни режалаштирдингиз, унга 20 фоиз ҚҚС қўшиш керак. Мижоз учун умумий нарх 600 сўмга айланади. Бу ҳолда корхона учун қоладиган тушум, илгариги режалаштирилганидек, 500 сўмни ташкил этади.\nОлинган ҚҚС (ҳисобга олинадиган ҚҚС) – бу сизнинг товар ёки хизматни амалга оширувчига тўлаган ҚҚС. Масалан, сиз 240 сўм ижара ҳақи, шу жумладан 20 фоиз ҚҚС тўладингиз. Бу ҳолда ҳисобланган ҚҚС 40 сўмни (240*20/120) ташкил этади. Бунда 40 сўм олинган товар ёки хизматнинг таннархига қўшилмайди, яъни таннарх ошмайди.\nБюджетга тўланадиган ҚҚС = 100 – 40 = 60 сум.\nҲисобга олинган ҚҚС\nҲисобга қуйидагиларни олиш мумкин:\nЕтказиб берувчига тўланган барча ҚҚС суммаларини;\nБожхона харажатлари (импорт) учун тўланган ҚҚС суммаларини;\nҚуйидагиларни ҳисобга олиш керак эмас:\nҚҚС тўламайдиган етказиб берувчиларни ;\nАгар мол-мулкни ҳисобланмайдиган харажатларга олаётган бўлсангиз;\nҚҚСнинг “0” ставкаси нима?\n“0” ставка сиз товарни ҚҚСнинг (20% ўрнига) 0% ставкасида сотаётганингизни билдиради. Шу билан бирга сизда ҚҚСни ҳисобга олиш ҳуқуқингиз сақланиб қолади. Яъни давлат бюджети муайян давр якунлари бўйича илгари етказиб берувчи томонидан тўланган ҚҚСни қайтаради.\nҚҚСнинг “0” ставкаси қуйидаги ҳолларда қўлланилади:\nТоварларни экспорт қилганда, эътибор беринг, экспорт қилинганини тасдиқлаш керак;\nЧет эл дипломатик ваколатхоналари ҳамда уларга тенглаштирилган ваколатхоналарнинг расмий фойдаланиши учун реализация қилинаётган товар (иш ва хизмат)ларга;\nТоварларни қайта ишлаш бўйича иш ва хизматлар божхона режими остига жойлаштирилганда яъни “божхона ҳудудида қайта ишланганда”;\nхорижий давлатларнинг Ўзбекистон Республикаси ҳудуди орқали олиб ўтиладиган транзит юкларини ташиш бўйича кўрсатиладиган хизматларга, юк Ўзбекистонга киради ва чиқиб кетади, деган шарт билан;\nАҳолига кўрсатиладиган коммунал хизматларга.\nҚҚСдан озод этиш нимани англатади?\nҚҚСдан озод этиш – сизнинг ҚҚСни товар ва хизматларга қўшиш мажбуриятидан озодлигингизни англатади. Аммо бу ҳолатда сиз ҚҚСни ҳисобга олишга ҳам ҳаққингиз йўқ.\nАгар ҚҚС бўйича солиққа тортиладиган ва солиққа тортилмайдиган оборот бўлса, у ҳолда уларнинг миқдорини алоҳида ёки пропорционал усул асосида ҳисобга олиш мумкин.\nУмумий белгиланган солиқ обороти 3 млрд.гача бўлган юридик шахс;\nЯСТ тўловчилар ҚҚСни ўз хоҳишлари бўйича тўлайдилар.\nОдатдаги ҚҚСдан фарқли томони нимада?\nҚҚС ставкаси пастроқ бўлади;\nҲисобга олиш мумкин эмас;\n“0” ставка бўйича оборот солиқ солинмайдиган оборотга айланади;\nШу билан бирга сизнинг харидорларингиз сизнинг ҚҚСни ҳисобга олишлари мумкин.\nҚҚСнинг соддалаштирилган ставкалари\n1 Иқтисодиёт соҳасининг барча юридик шахслари, 2 – 6 пунктларда кўзда тутилганларидан ташқари 7\n2 Қурилиш ташкилотлари 8\n3 Чакана, шунингдек кўтара-чакана савдони амалга оширадиган савдо ташкилотлари 6\n4 Ўмумий овқатланиш ташкилотлари, меҳмонхона хўжаликлари 10\n5 Профессионал хизматлар (аудиторлик хизмати, солиқ тўловлари бўйича маслаҳат ва консалтинг, боркерлик ва бошқа хизматлар) кўрсатадиган юридик шахслар 15\n6 Ўз маҳсулотларидан ташқари қишлоқ хўжалик маҳсулотларини сотиш билан шуғилланадиган юридик шахслар 4\nАгар сиз фаолиятнинг турли ставкадаги бир неча хили билан шуғиллансангиз – уларнинг ҳар бири бўйича алоҳида ҳисоб-китоб олиб боришингиз керак бўлади.\nЯСТ дан умумий белгиланган солиққа ўтишда ҚҚС бўйича нималар қилиш керак?\nЯСТдан умумий белгиланган солиққа ўтишда сиз ҚҚСни товарлар, материаллар, асосий маблағлар, номатериал активларнинг барча қолдиқлари бўйича ҳисобга олган ҳолда қабул қилиш ҳуқуқига эгасиз.\nБу ҳолда бир неча шартларга амал қилинади:\nСизда ҳисобга олиш ҳуқуқингизни тасдиқлайдиган ҳужжатлар бўлиши керак. Яъни барча товар-моддий заҳираларнинг қолдиқлари ва узоқ муддатли активларнинг ҳисоб-фактуралари зарур;\n2019 йилнинг 1 январига қадар олинган асосий маблағлар, номоддий активлар ва тугалланмаган қурилиш объектлари бўйича ҚҚС маблағларини ҳисобга киритиш мумкин эмас.


Фориш туманида энергия тежамкор оҳак заводи қурилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Фориш туманида энергия тежамкор оҳак заводи қурилди\nФориш туманида энергия тежамкор оҳак заводи қурилди\nФориш туманидаги оҳак кони яқинида “Tianshan Industries” масъулияти чекланган жамияти шаклидаги Ўзбекистон-Хитой қўшма корхонаси барпо этилди.\nКейинги йилларда республикамизда қурилиш кўламининг кенгайиши қурилиш материалларига талабнинг кескин ошишига олиб келди. Бу жараёнда табиий газга муқобил бўлган бошқа ёқилғи турлари билан ишловчи, энергия тежовчи корхоналарга эҳтиёж ортмоқда.\nШу талабдан келиб чиқиб, қурилиш материаллари ишлаб чиқариш учун ҳар томонлама қулай, табиий захираларга эга Жиззахда вилоят ҳокимлиги билан Ўзбекистон Инвестиция ва ташқи савдо вазирлиги ҳамкорлигида табиий газга муқобил бўлган кўмир ёқилғисида ишловчи энергия тежовчи оҳак ишлаб чиқариш лойиҳаси амалга оширилди.\n“Tianshan Industries” МЧЖ шаклидаги қўшма корхонанинг энергия тежамкор оҳак заводи лойиҳасининг 2,5 миллион АҚШ долларини тўғридан-тўғри хорижий инвестиция ташкил этади.\nКорхонани барпо этишда тежамкор ёқилғидан фойдаланиш, атроф-муҳитни зарарсизлантирмаслик ва бошқа шартлар қабул қилиниб, тегишли норматив ҳуқуқий талаблар асосида ишлаш ҳисобга олинган. Ўзбекистон Республикаси Вазирлар Маҳкамасининг фармойишига асосан корхонага фойдаланиш учун ер майдони ажратиб берилган.\nКорхона йилига 100 минг тонна, бир кунда 270 тонна махсулот ишлаб чиқариш қувватига эга. Ишлаб чиқариладиган маҳсулот тўлиқ экспортга мўлжалланган. У хорижга йилига 1 миллион долларлик маҳсулот чиқариши кутиляпти.\nЯнги корхонанинг дастлабки босқичи ишга тушиши билан 50 та янги иш ўрни яратилади.\nКорхона асосий қурилиш ишлари якунига етди. Хитой Халқ Республикасидан олиб келинган асбоб-ускуналар тўлиқ келтириб ўрнатилди.\nАйни пайтда корхонанинг биринчи босқичини фойдаланишга топшириш хужжатлари тўпланмоқда.\n2023 йил якунига қадар битказилиши мўлжалланган лойиҳанинг кейинги босқичида хомашёнинг ортиқча исроф бўлишининг олдини олиш, атроф-муҳитга зарар етказмаслик мақсадида замонавий қадоқлаш цехи ишга туширилади, оҳак чиқитидан қўшимча маҳсулотлар олинади. Жумладан, хомашё чиқитидан карбамид, йўл қурилишида, тиббиётда қўлланиладиган материаллар ишлаб чиқариш йўлга қўйилади.\n– Вилоятда тўғридан тўғри хорижий инвестицияларни жалб этишда самарали ишлар амалга оширлаётир, – дейди вилоят инвестициялар ва ташқи савдо бошқармаси бўлим бошлиғи Искандар Аҳатов. – Ҳудуддаги бой табиий ресурс манбалари, қулай тадбиркорлик муҳити хорижий инвесторларни ўзига жалб этмоқда. Шу имкониятлардан фойдаланиб жорий йилда 302,5 миллион АҚШ доллари ҳажмида тўғридан тўғри хорижий инвестициялар ўзлаштириш белгиланган. Хорижий сармоя иштирокидаги корхоналарни барпо этишда табиий ресурсларга бой, марказдан олис ҳудудларга алоҳида эътибор қаратилмоқда.\nШу эътибор туфайли вилоятнинг Фориш тумани хорижий инвестиция иштирокидаги корхоналар энг кўп ҳудуд ҳисобланади. Ушбу “Tianshan Industries” оҳак заводи барпо этилиши билан туманда хорижий капитал иштирокида фаолият кўрсатаётган корхоналар сони 24 тага етди.\nМамлакатимизда тадбиркорликни қўллаб-қувватлашга, қулай инвестиция муҳитини яратишга берилаётган эътибор туфайли пандемия даври қийинчиликларига қарамай вилоятда хорижий капиитал иштирокидаги йирик корхоналарни барпо этиш, янги иш ўринлари яратиш изчил давом этаётир. Жорий йилнинг ўтган даврида вилоятда хорижий капитал иштирокидаги 16 та янги корхона ва ташкилотлар ташкил этилди.\nВилоят статистика бошқармаси маълумотларига кўра, вилоятда рўйхатдан ўтган хорижий капитал иштирокидаги корхона ва ташкилотлар сони 200 та бўлиб, улардан 193 таси ёки 96,5 фоизи фаолият кўрсатмоқда. Бу кўрсаткич ўтган йилнинг шу даврига нисбатан 19 тага ёки 110,5 фоизга ошди.\nЯнги корхоналар, янги қувватлар ишга туширилиши халқимиз фаровонлигини таъминлашга хизмат қилади. Айниқса, чекка ҳудудларда йирик корхоналар барпо этилаётгани тадбиркорликни, мамлакат иқтисодиётини ривожлантириш билан билан бирга қишлоқ аҳолисини иш билан таъминлашга ҳам муҳим ҳисса бўлиб қўшилади.\nЖиззахда инвестиция лойиҳалари асосида 3 мингтадан зиёд иш ўрни яратилди\nЖиззахда қурилиш материаллари ишлаб чиқариш бўйича 243 млн долларлик 3та лойиҳа ишга туширилади\nФориш туманида цемент ишлаб чиқариш кўпаяди\nВидеорепортаж: Жиззахда Хитойликлар кўмирдан фойдаланган ҳолда оҳак ишлаб чиқариши мумкин


Маҳсулот коди: KH199\nМаҳсулотни кўрганлар сони: 6912\nАзиз ўқувчим, мана хатмингиз ҳам ниҳоясига етай деб қолди. Китобнинг таҳрири менга ишониб топширилганини муҳтарам таржимонлардан мамнун бўлган ҳолда Яратганнинг инояти дея ич-ичимдан қувонсам-да, бу қандай масъулият эканини чин қалбимдан ҳис этдим ва Сизнинг зукколигингиз анча ўйлантириб қўйганини яширолмайман. Шу сабабли эсдан чиқиб, кўздан қочиб қолган нуқсонлар учун узр сўрайман. Зотан, Парвардигорнинг ёлғиз Ўзигина беайб.\nСаҳифаларда айрим такрор ўринлар, ноаниқликларга дуч келган бўлсангиз, ранжиманг. Эсга олинг: баъзи такрорлар, биринчидан, бир-бирини тўлдиришга хизмат этса [ал-Банжий (172-бет), ар-Рудакий (198-бет) ва б.], иккинчидан, нисбатлари бирдан ортиқ олимлар ҳақидаги маълумотни топишга қийналмаслигимизни ўйлаб, муаллиф шундай йўл тутганлар. [Абу Бакр Муҳаммад ибн Аббос ал-Хоразмий ат-Табархазий тўғрисида тўхталганда, «Оталари Табаристондан, оналари Хоразмдан. Шунинг учун икки нисбат бир қилиниб, қисқартма шаклда «ат-Табархазий» дейилган. Бу нисбат билан ҳам шуҳрат қозонганлар. Мен уни خ(хо) ҳарфида зикр қилган эдим. Лекин бу нисбат билан ҳам танилганлари учун яна ط (итқи то) ҳарфида ҳам зикр қилдим. У Абу Бакр ал-Хоразмийдир» (156-бет) деб ёзилганини ёдга келтиринг.] «Мадина» нисбатига изоҳ эса уч ўринда (122, 231, 305-бетлар) таржимонлар томонидан қарийб айнан такрорланган. Такрор ўқиш кони фойда: ўқилганлар хотирада муҳрланиб қолади, иншооллоҳ. Қуръони карим ҳам ўқинг إقرأْ (иқра) деган даъват билан («Алақ» сураси) бошлангани бежиз эмас-да, ахир.\nСўз ишлатишда ҳам, имкон қадар, матнга асосланишга ҳаракат қилинди. Шунга кўра ноҳия ҳозирги туман сўзи ўрнида қўлланган деб тушунмаслик лозим; адиб ёзувчи (Ўзбек тилининг изоҳли луғати) маъносидагина эмас, тарбиячи, муаллим; адабиётчи (Навоий асарлари луғати) маъноларида ҳам ишлатилган бўлиши мумкинлигини эътиборга олиш даркор; уламолар сўзида кўплик такрорлангандек туюлса-да, -лар ёзилди. Умуман, араб тилида сизсираш бўлмаса ҳам, одатимизга мувофиқ -лар қўшимчасидан ҳурмат маъносида кўп фойдаланилди. Усрушана, Исбижоб, Абул Аббос сингари баъзи номлар, шунингдек, куния, жумодул аввал, милод каби сўзлар имлоси ҳам айрим китоблардагидан фарқли туюлса, маъқулини танларсиз. [Саналардаги мавҳумлик: Абул Фазл Аҳмад ибн Али ас-Сулаймоний ал-Байкандий вафотлари 29-бетда 412/1022, 74-бетда 404/1014 йиллар деб берилгани, Муҳаммад ал-Кубиндавий ва акалари деб таъкидланган Бакр ан-Насафий ал-Кубиндавийнинг туғилган ва вафот этган вақтлари айнан кўрсатилгани (302-бет) аслича қолдирилди.] Абу Ҳафс ан-Насафийнинг китоблари «ал-Қанд фи зикри уламои Самарқанд» номи билан («Ўзбекистон миллий энциклопедияси» Давлат илмий нашриёти, 2001 й.) чоп этилган бўлса-да, мутаржимлар Абдулкарим ас-Самъоний ёзганидек «ал-Қанд фи маърифати уламои Самарқанд» («ал-Ансоб», 3-жуз, 448-саҳифа) тарзида қолдирдилар.\nХуллас, таржима ва таҳрир ҳақида хулоса чиқариш Сизнинг адолатли ҳукмингизга ҳавола.\nШундай қилиб, қимматли вақтимиз беҳуда ўтмади: жаҳон тафаккури тарихида муҳим ўрин забт эта олган ватандошларимиз – машҳур олимларнинг имло мажлисларида бўлдик, мунозараларида қатнашдик, панд-ўгитларини, ваъзларини тингладик. «Ҳикматнома»да битилганидек, олимлар билан ўтирсанг, фойда оласан. Чунки гул ёнида ўтирган одамга гул ҳиди уриб қолади. (Т., «Чўлпон», 1992, 98-бет.) Илоҳо, «Насабнома»дан бебаҳра, бенасиба қолмаганимиз – маънавиятимизни янада бойитишга озгина бўлса-да ҳисса қўшилгани рост бўлсин. Аллоҳ унда номлари тилга олинган улуғ аждодларимизнинг руҳи покларини ҳаммамиздан рози айласин; ҳар ерда, ҳар ишда ҳамиша барчамизни Ўзи қўлласин.\nМуаллиф: Абдулкарим ас-Самъоний\nТаржимонлар: Абдулғафур Раззоқ Бухорий, Комилжон Раҳимов\nХажми: 336 бет\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 5322-сонли хулосаси асосида нашрга тайёрланди.\nСўнги сўз ўрнида\nАбдулкарим ас-Самъоний ёзган китоблар\nҲижрий ва милодий йилларнинг тахминий қиёсий жадвали


АҚШ Эроннинг Ислом инқилоби соқчилари корпусини террорчилик ташкилотлари қаторига киритди\n20:26 / 08.04.2019\nАҚШ президенти Дональд Трамп АҚШ Эроннинг Ислом инқилоби соқчилари корпусини террорчилик ташкилотлари рўйхатига киритишини маълум қилди.\n“Бугун мен расман маъмуриятимнинг Эрондаги Ислом инқилоби соқчилари корпуси (ИИCК), жумладан “Қудс” кучларининг хорижий террорчилик ташкилотлари рўйхатига киритишини эълон қиламан”, деб айтилган Трампнинг ёзма баёнотида.\nИИCКнинг террорчилик ташкилоти деб тан олиниши мисли кўрилмаган қадам бўлиб, АҚШ аввал бундай ҳукмни хорижий давлат қуролли тузилмаларига нисбатан чиқармаган.\n“Давлат департаменти раҳбарияти томонидан кўрилган бу қадам ҳақиқатни тан олади. Нафақат Эрон террорчиликни қўллаб-қувватловчи ҳомий-давлат ҳисобланади, балки ИИCК ҳам террорчиликда фаол иштирок этади, уни давлат сиёсати воситаси сифатида молиялаштиради ва илгари суради. ИИСК Эрон ҳукумати ўзининг глобал террор кампаниясини йўналтириб ва амалга ошириб қўллайдиган асосий воситадир”, деб айтган Трамп.\nШунингдек, Трамп Эронга террорчиликни қўллаб-қувватлаётгани сабабли молиявий босим давом эттирилишини айтган.\n“Бу қадамлар террорчиликни қўллаб-қувватлаш жиддий оқибатларга эгалиги борасида Теҳронга яққол сигналдир. Биз Эрон террорчиликни қўллаб-қувватлашни бас қилмагунча унга қарши молиявий босимни оширишни ва у бу ноқонуний фаолият учун тўлаётган ҳақни оширишни давом эттирамиз”, деб айтган Трамп.\nЎз навбатида, Эронда бунга жавобан АҚШ қуролли кучларини террорчилик ташкилотлари қаторига киритиш таклиф қилинган.


Манба: ИШИД аъзолари Малайзия бош вазирини ўғирлаб кетмоқчи бўлган\n13:26 / 08.03.2016\nИШИД террорчилик гуруҳи жангарилари Малайзия ҳукумати раҳбари Нажиб Разоқни ўғирлаб кетишни режалаштиргани ҳақида хабар тарқалди. Бу ҳақда мамлакат бош вазири ўринбосари, Малайзия ИИВ раҳбари Аҳмад Зоҳид Ҳомидий парламетда чиқиши вақтида маълум қилган.\nУнинг сўзларига кўра, ҳуқуқни муҳофоза қилувчи орган вакиллари ИШИДга алоқадорликда гумон қилинган 13 нафар шахс ўтган йилнинг январь ойида ҳукумат раҳбари, ички ишлар вазири, шунингдек, мудофаа вазирлиги етакчиси Ҳишомиддин Хусайнни ўғирлаб кетишни режалаштирганини аниқлаган. Бундан ташқари, ўринбосарнинг қайд этишича, ИШИД жангарилари сўнгги икки йил ичида мамлакат ҳудудида йирик терактларни амалга оширишни режалаштирган.\nРасмий маълумотларга кўра, айни дамда ИШИДга алоқадорликда гумонланиб 129 нафар киши ҳибсга олинган. Бир вақтнинг ўзида, Ироқ ва Сурияда жанг қилаётган 55 нафар малайзияликнинг шахси аниқланган бўлиб, улардан 17 нафари йўқ қилинган.


Россиялик рэпер Тиматининг 27 ноябрь кунига ўтказилиши режалаштирилган концерт дастури «Халқлар дўстлиги» саройига кўчирилди. Бу ҳақда Sputnik-Ўзбекистон хабар берди.\n«Таниқли рэпернинг концерти Anhor Lokomotiv паркида эмас, «Халқлар дўстлиги» саройида бўлиб ўтади. Концерт ўтказиладиган сана – ўзгармаган. 27 ноябрь соат 20:00», - дейилган ташкилотчилар тарқатган хабарда.\nМаълум бўлишича, концерт майдонининг ўзгариши мухлислар томонидан келиб тушган «кўплаб илтимослар» сабаб бўлган. Чипта сотиб олишга улгурганлар чипталарни қайтариши ёки тенг қийматли чипталарга алмаштиришлари мумкин.\nТасдиқланмаган маълумотларга кўра, Тимати Тошкентда концерт дастуридан ташқари, шунингдек, ўзи асос солган машҳур Black Star Burger ресторанларидан бирининг очилиш маросимида иштирок этади.\nЯнгиликларинг Телеграм-канали: @RepostUZ


Киви мевасининг таркиби, келиб чиқиш тарихи ва номланиши ҳақидаги маълумотлар » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Киви мевасининг таркиби, келиб чиқиш тарихи ва номланиши ҳақидаги маълумотлар\nБугунги кунда бозор расталарини тўлдириб турувчи киви мевасининг ватани, келиб чиқиши кўпчилликка қизиқ бўлса керак. Қуйидаги мақоламиз орқали таъми бироз дувучани эслатадиган киви ҳақида ўзингиз учун қизиқарли маълумотларни оласиз, деган умиддамиз.\nКиви мевасининг тарихи\nКиви бундан 100 йил аввал маданий ҳолда ўстирила бошланди, шу сабабли уни энг ёш мева дея аташ мумкин. Янги Зелландиялик А.Элисон ушбу “тукли меванинг” уруғини Хитойдан олиб келади ва 30 йил давомида маданий шакл бериб,такомиллаштиради. Натижада янги экзотик мева пайдо бўлади. Унинг номланиши ҳақида тўхталсак, Янги Зелландияда яшовчи учмайдиган қуш тури – киви номига қўйилган, сабаби эса мева ташқи кўриниши жиҳатидан ушбу қушга жуда ўхшайди. Шундай қилиб, янги ихтиро қилинган киви меваси ўтган асрнинг 30 йилларида дунё бозорларида пайдо бўлган.\nМева таркиби А, Б1, Б2, Б6, Б9, C, Э, ПП витаминлари ва кўплаб микро ва макроелементларга бой. Шу сабабли уни организм учун жуда фойдали мева дея аташимиз мумкин. Диетологлар ниҳоятда фойдали, шу билан бирга кам калорияли бўлгани боис кивини пархез тутуиш пайтида истеъмол қилишни тавсия этадилар. Киви меваси онкологик, юрак-қон-томир касалликларини бартараф этиб, қондаги тромбларни йўқотишга ёрдам беради.\nАнъанавий Хитой тиббиётида ёввойи киви мевасидан бод касалини даволашда, овқат ҳазм қилиш жараёнини яхшилашда ва асаб тизимини тинчлантиришда фойдаланишган.\nКиви калийга бой бўлгани учун у артериал босимни туширишга ёрдам беради.\nОвқатланишдан олдин 1-2 дона киви истеъмол қилинса, қондаги холестерин миқдори камаяди.\nКиви меваси косметология соҳасида ҳам кенг қўлланилади. Мева терини яхши тозалаб, фойдали моддалар билан тўйинтиради. Киви кислотага тўйинган мева бўлгани боис, ундан тайёрланган ниқоб бемалол пилинг ўрнини боса олади.\nКиви барча мевалар каби истеъмол қилиниб, ундан тўрт, пирожний ва бошқа ширинликлар тайёрлашда, безашда кенг ишлатилади. Италияда кивидан ҳатто пица ҳам тайёрланади. Шунингдек, кивидан салатлар тайёрлаш, гўштни маринадлашдаҳам фойдаланиш мумкин.


Ўзбекистонда «Спутник V» вакцинаси билан эмлаш қачон бошланиши маълум бўлди - Bugun.uz\nЎзбекистонда «Спутник V» вакцинаси билан эмлаш қачон бошланиши маълум бўлди\n18:48 | 12-04-2021\nАОКАда бўлиб ўтган брифингда коронавирусга қарши курашиш штаби аъзоси Ботир Қурбонов апрель ойининг охири–май ойининг бошларида «Спутник V» вакцинасидан маълум миқдорда олиб келинишини маълум қилди. Бу ҳақда брифингда иштирок этган «Bugun.uz» мухбири хабар берди.\nУнга кўра, Соғлиқни сақлаш вазирлиги ҳамда Санитария-эпидемиологик осойишталик ва жамоат саломатлиги хизмати билан биргаликда Россиядан «Спутник V» вакцинаси харид қилиш юзасидан музокаралар олиб борилмоқда. Мазкур вакцинадан ҳам апрель ойининг охири ёки май ойининг бошида маълум миқдорда олиб келиниши ва мамлакат аҳолисини 3 та вакцина билан ҳам эмлашни бошлаш кўзда тутилган.\nМаълум қилинишича, бу харажатлар учун 3 триллион сўм ажратилган. Ҳар бир шифохонада шифо ва захира ўринлари ташкил қилинган. Бугунги кунда коронавирус беморлари учун 3 ойлик дори воситалари, шахсий ҳимоя воситалари, зарарсизлантирувчи воситалар захираси яратилган. Таъкидланишича, фавқулодда ҳолатлар учун захира кадрлар ҳам махсус тайёргарлик асосида шай ҳолатда турибди.\nАввалроқ Ўзбекистонда «Спутник V» вакцинасини рўйхатдан ўтказиш ишлари бошлангани маълум қилинганди. Шунингдек, вакцинани қўллашга рухсат берилгани айтилган.


Муслима аёл ғайридин билан турмуш қуриши мумкин эмас\nМуслима аёл фақат мусулмон эркак билангина турмуш қуриши мумкин. Ғайридин эркакка эрга тегиш муслима аёлга қаттиқ ман қилинган. Бу борада эркак аҳли китоб бўлса ҳам бўлмайди. Мусулмон эркак масиҳия ёки яҳудия аёлга уйланса бўлади. Аммо муслима аёл масиҳий ёки яҳудий эркакка турмушга чиқиши мумкин эмас. Нима учун, деган савол пайдо бўлиши турган гап. Жавоб қуйидагича:\nИслом ўзидан олдинги динларни тан олади. Жумладан, масиҳий ва яҳудий динларини ҳам тан олади. Масиҳий ва яҳудий динлари эса, Ислом динини тан олмайдилар.\nШу асосда масиҳий ёки яҳудий аёлга уйланган мусулмон эркак ўз хотинининг динини тан олади ва ҳурмат қилади. Шунингдек, унинг илоҳий китоби–Инжил ёки Тавротни, Пайғамбари Ийсо алайҳиссалом ёки Мусо алайҳиссаломни ҳам тан олади ва ҳурмат қилади.\nМасиҳий ёки яҳудий эркак эса, Ислом динини ҳам, Қуръони Каримни ҳам тан олмайди, ҳурмат ҳам қилмайди, балки ҳақорат қилади. Муҳаммад соллаллоҳу алайҳи васалламни ҳам тан олмайди, ҳурмат қилмайди. Аксинча, алдамчи, фирибгар ва хотинбоз, деб ҳақорат қилади. Бундай ҳолда муслима аёл у билан қандоқ қилиб турмуш қила олади?\nҚолаверса, Ислом масиҳий ва яҳудий аёлга мусулмон эркак билан яшаш давомида унинг барча ҳуқуқларини ҳимоя қилувчи, дини, эрки, моли ва бошқа нарсаларнинг дахлсизлигини таминловчи очиқ-ойдин қонун-қоидаларни жорий қилиб қўйган.\nМасиҳий ва яҳудий динларида эса, бу нарсалар ҳақида умуман бир оғиз ҳам сўз йўқ. Бундай ҳолда муслима аёлни қандоқ қилиб масиҳий ёки яҳудий эркак қўлига топшириб бўлади?\nУшбу масалага қўшимча равишда айтилиши керак бўлган гаплар ҳам бор:\n– Агар ғайридин аёлнинг ота-онасидан бири аҳли китобдан, иккинчиси аҳли ширк ёки динсизлардан бўлса ҳам у аёлга уйланиб бўлмайди...


Америкалик миллиардер 2000 йилги қотилликда айбдор деб топилди. У бунга ўзи ҳақидаги фильм съёмкасида иқрор бўлиб қўйган - 20 Сентября 2021 - www.SheJoT.CoM\nГлавная » 2021 » Сентябрь » 20 » Америкалик миллиардер 2000 йилги қотилликда айбдор деб топилди. У бунга ўзи ҳақидаги фильм съёмкасида иқрор бўлиб қўйган\nАмерикалик миллиардер 2000 йилги қотилликда айбдор деб топилди. У бунга ўзи ҳақидаги фильм съёмкасида иқрор бўлиб қўйган\nАҚШда HBO каналининг «Миллиардер сирлари» (The Jinx) номли ҳужжатли сериали қаҳрамони, кўчмас мулк бизнеси империяси меросхўри Роберт Дёрст ўзининг яқин дўсти Сьюзен Берманнинг ўлимида айбдор деб топилди. У бу жиноятига съёмка вақтида микрофон ёқилганидан бехабарлиги учун иқрор бўлиб қўйган.\nСуд аъзолари Дёрст 2000 йилда ўз рафиқасининг бедарак йўқолгани бўйича ишда кўрсатма беришига қаршилик кўрсатиш мақсадида Берманни ўлдирган деган хулосага келишган.\nАйни вақтда 78 ёшда бўлган Дёрстга ҳукм 18 октябрь куни эълон қилинади. Бу ҳукм қандай бўлиши ва судланувчининг ёши ҳисобга олинишидан қатъи назар, у энди қамоқдан чиқа олиши даргумон.\n55 ёшида ўлдирилган журналист ва ёзувчи Сьюзен Берман мафиоз отаси билан ўтган болалиги ҳақидаги китобидан кейин машҳурликка эришганди. 1982 йилда Дёрстнинг рафиқаси Кэтлин бедарак йўқолганида, Берман миллиардернинг вакили вазифасини бажарганди.\nЎшанда Дёрстга айблов эълон қилинмаган, аммо 1999 йилда бу иш яна тикланганди. Миллионер шошилинч равишда Нью-Йоркдан Техас штатидаги Галвестон шаҳарчасига жўнаб кетган, Америка нашрлари хабарига кўра, у бу ерда бир муддат давомида гунг аёл қиёфасида яшаган.\nДёрстнинг яқин дўсти бўлган Берман унга полициядан сўроқ учун чақирув бўлаётганини айтган. Кўп ўтмай бу аёл Калифорнияда жонсиз ҳолда топилган.\nАйбловчилар версиясига кўра, Дёрст жами бўлиб уч кишини ўлдирган – учинчи қурбон Галвестонда яширинган миллионерни таниб қолган Моррис Блэк исм-шарифли кекса киши бўлган.\n2001 йилда Дёрстни Блэкни ўлдириш айблови билан қўлга олишганида, миллиардер ўзаро жанжал вақтида қўшнисини тасодифан отиб қўйганини ва кейин унинг танасини бўлаклаганини маълум қилган. Якунда суд аъзолари Дёрст ўзини ҳимоялаш учун ҳаракат қилган деган хулосага келишган.\n15 дақиқалик шон-шуҳрат\n2010 йилда режиссёр Эндрю Жареки Кэтлин Дёрстнинг йўқолиши воқеаси асосида «Барча яхши нарсалар» (All Good Things) номли бадиий фильмни ишлайди, унда бош қаҳрамонларни Райан Гослинг ва Кирстен Данст ижро этган.\nПремьера арафасида Дёрст режиссёр билан боғланган ва унга картинани кўрсатишган. Бизнесменга фильм ёққан ва у ўзи ҳақидаги «Миллиардернинг сирлари» номли кичик ҳужжатли фильм съёмкасида иштирок этишга розилик билдирган.\nСериал учун интервью бериш вақтида Дёрст рафиқаси билан жанжаллашиб қолгани ва унинг йўқолиши бўйича терговда полициячиларни алдаганини тан олган, аммо уни ёки Сьюзен Берманни ўлдирганини инкор этган.\nБир ярим йил вақт ўтиб сериал ижодкорлари Дёрстни яна интервьюга чақиришган, интервью вақтида унга Берманнинг ўлдирилиши ҳақидаги аноним хабар ва бизнесменнинг ўзи томонидан имзоланган конвертни кўрсатишади. Икки дастхат ҳам ўхшаш ва иккисида ҳам бир хилдаги орфографик хатолар бор эди.\nДёрст ҳамон қотилликларга алоқадорлигини рад этар, аммо жуда асабийлашарди. Съёмкадан кейин у ҳожатхонага чиққан, у бу ерда бир неча дақиқа давомида ўзи билан гаплашиб турган, аммо у микрофонни ечишни унутганди.\n«Миллиардер сирлари» сериалининг сўнгги эпизоди эфирга чиқишига бир неча соат қолганида ҳукумат Янги Орлеанда Берманнинг қотиллигида гумондор сифатида Дёрстни ҳибсга олган.\nСуд мажлиси вақтида ваннадан олинган ўша клип намойиш этилади.\nУнда Дёрст шундай пичирлайди: «Мана. Қўлга тушдинг. Мен нима қилгандимми? Албатта, уларнинг барини ўлдирдим».\nДёрстнинг адвокатлари судда бу ёзувдан фойдаланилишига эътироз билдириб, иборалар Дёрстнинг тилидан турли вақтларда чиққан сўзлардан ясалганини иддао қилишади.\nЧиндан ҳам, монтаж бўлганди – хусусан, «Мен нима қилгандимми?» ва «Албатта, уларнинг барини ўлдирдим» иборалари орасида 10 сониялик фарқ бор, оригинал ёзувда иккинчи ибора биринчисидан олдин келади.\nСериал муаллифлари монтаждан мақсад манипуляция бўлмагани, бу ишга бадиий зарурат туфайли қўл урилганини айтишади. Уларнинг фикрича, ибораларнинг жойи алмаштирилишидан мақсад сериални қотилликнинг тан олиши билан якунлаш бўлган ва бу фильмда драматизмни кучайтирган.\nАммо бундай бадиий ёндашув ёзувдан далил сифатида фойдаланишда мураккаблик келтириб чиқаради.\nНатижада суд Дёрстнинг ваннадаги ғўлдираши ёзувини кўриб чиқиш учун қабул қилади.\nЖоржтаун университети ҳуқуқ профессори Сайлас Вассерстромнинг изоҳлашича, одатда бундай ёзувни судда тақдим этиш қийинроқ бўлади, чунки бу Дёрстни хабардор қилмаган ҳолда тайёрланган.\nАммо шундай бўлса-да, унинг бу сўзлари ташқи таъсирсиз (спонтанлик) чиққани учун суд уни далил ўрнида қабул қилиши мумкин эди.\nЧикаго университети ҳуқуқ профессори Эрик Зункелнинг фикрича, одатда суд полиция томонидан тайёрланган ёки полициячи босими остида қилинган иқрорларни қабул қилмайди, чунки бундай вазиятда иқрор бўлувчининг самимийлиги шубҳа остида бўлади. Дёрст билан боғлиқ вазият анча мураккаброқ: у сериал муаллифларига бир ярим йил фарқ билан икки марта интервью берган (Зункель буни оқловчи томон учун «ҳақиқий даҳшатнинг ўзгинаси» дея таърифлайди) ва у микрофонни ўз ихтиёри билан таққан.\nЭндиликда Кэтлин Дёрстнинг оиласи баёнот билан чиқиб, Нью-Йоркдаги Вестчестер округи прокуратурасини Дёрстни рафиқасининг қотиллиги бўйича жиноий жавобгарликка тортишга чақирмоқда.\n«Лос-Анжелесдаги суд тизими ниҳоят Берманлар оиласи фойдасига қарор чиқарди. Энди Вестчестер ҳам Маккормаклар учун шу ишни қилиши керак», дейилади баёнотда.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 41 | Добавил: iphone | Теги: #ahborot, #Yangiliklar, #news, #habarlar, #newsuz, #xabarlar, #Yangilik, #новости, #uznews | Рейтинг: 0.0/0


- Март 05, 2021\nОЗ-ОЗ ЎРГАНИБ ДОНО БЎЛУР...\nЗаҳируддин Муҳаммад Бобур хазиналари\nМУБАЙЯН ВА НАСРИЙ БАЁНИ\nКимки иймон буларға келтурса,\nУшбу деганлар устида турса,\nҚутулар бандалиқтин, ўлмактин,\nТаламоқтин, жиҳотий бўлмактин.\nДунйавийдур, буларни ёд олингиз,\nУхравийни дейин, қулоқ солингиз.\nЖовидоний азоб ила меҳнат\nКўрмасу оқибат борур жаннат.\nИймоннинг натижаю фойидаси ҳақида\nКимки буларга (Аллоҳга, охират кунига, фаришталарига, Китобларига, пайғамбарларига, тақдирга) иймон келтирса, шу айтилган нарсалар устида турса, у қул бўлишдан, ўлишдан, таланмоқдан, жиҳотий бўлмоқдан, яъни бировнинг қўлида мулк бўлмоқдан қутулади.\nБулар иймоннинг дунёвий (бу дунёдаги) натижа ва фойдаларидир, ёд олингизлар. Энди ухровий (охиратдаги) натижаларини айтайин, қулоқ солингизлар.\n(Иймоннинг охиратдаги фойдаси шуки,) у инсон абадий азоб билан меҳнат-қийноқда қолмайди ва оқибатда жаннатга эришади.\nИЗОҲ. Мўъминларнинг жаннатга кириб, у ерда абадий қолишига далиллар.\nБақара сураси, 25-оят маъноси: “(Эй Расулим!) Иймон келтирган ва солиҳ амаллар қилган зотларга улар учун остидан анҳорлар оқиб тургувчи жаннатлар (тайёрлаб қўйилгани)дан хушхабар беринг! У ерда уларга қачон ризқ қилиб бир мева берилса: «Бу – бундан олдин (дунёда) бизларга ризқ қилиб берилган нарса-ку!» – дерлар. Уларга (таъми, лаззати буткул ўзгача гўзалликда бўлиши билан бирга, дунёдаги меваларнинг) ўхшашлари берилгани учун (шундай дерлар). Улар учун у ерда покиза жуфтлар ҳам бордир. Ва улар у ерда абадий қолурлар”.\n“Солиҳ амаллар” «Солиҳ» сўзи «яхши» деган маънода бўлиб, истилоҳда «солиҳ амал», “Аллоҳ учун қилинган ҳамда савоб қозонишга васила бўлган ибодат ва ишлар”дир. Муъоз ибн Жабал розияллоҳу анҳу: «Солиҳ амалда илм, ният, сабр ва ихлос бўлиши лозим», деганлар.\n“Покиза жуфтлар” – ҳайз, кир, нохуш ҳид, ёмон хулқ каби нарсалардан тамоман пок бўлган жуфтлар бордир (Байзовий).\nБақара сураси, 82-оят маъноси: “Иймон келтириб, солиҳ амаллар қилган кишилар эса жаннат аҳлидирлар, улар у ерда абадий қолурлар”.\nНисо сураси, 122-оят маъноси: “Иймон келтириб, солиҳ амаллар қилган кишиларни эса остидан анҳорлар оқиб турадиган жаннатларга киритурмиз, у ерда абадий қолурлар. Аллоҳнинг ваъдаси ҳақдир (қатъий бир ҳақиқатдир), Аллоҳдан кўра тўғри сўзлагувчи ким бор?”.\nГуноҳкор мўъминлар дўзахда абадий қолмаслигига эса ушбу ояти карималар далилдир (маънолари):\nОли Имрон сураси, 152-оят маъносии: “Аллоҳ мўъминларга нисбатан беҳад фазлу карам соҳибидир”.\nМарям сураси, 72-оят маъноси: “Кейин муттақий бўлган (ибодат ва итоат билан гуноҳлардан сақланган) кишиларни қутқарурмиз (жаннатга киритурмиз). (Байзовий изоҳи).\nНасрий баён ва шарҳ муаллифи:\n432 марта ўқилди\nДругие материалы в этой категории: « Алломаларимизнинг бой илмий фаолияти замонавий илм-фан ривожи учун пойдевордир\tАёлни қадрлаган дин »\nАЖДОДЛАРИМИЗГА МУНОСИБ БЎЛИШ — МУҚАДДАС БУРЧИМИЗ\nАллоҳ бир қулни севмаса, унга ҳидоят бахш этмайди\nИслом тарихи: УСМОН ИБН АФФОН РОЗИЯЛЛОҲУ АНҲУ: Ички жабҳадаги фаолиятлар; Фитна.\nСолиҳ зотлар Рамазон ойини қандай ўтказардилар?\nШИФОКОРЛАР РЎЗА ТУТИШ МУМКИН ЭМАС, ДЕЙИШДИ...\nРамазон – Қуръон ойи: Бақара сураси фазилатлари\nРЎЗАНИНГ САЛОМАТЛИККА ТАЪСИРИ ҚАНДАЙ?\nАгар бу сизнинг охирги Рамазонингиз бўлса...\nРўзага доир 3 саволга 3 жавоб (2-қисм)\nЎсмирларни ёт ғоялардан асрайлик!\nРАМАЗОН — маърифат ва қадриятлар қадр топган ой\nДаврий нашрларда: Рўзадорнинг дуоси


BBC Uzbek - Multimedia - Дубайда замонавий санъат ривожланиб бормоқда\nДубайда замонавий санъат ривожланиб бормоқда\nСўнгги янгиланиш 24 октябр 2012 - 13:57 GMT\nДубайнинг замонавий санъати\nТурк ва Эрон рассомлари дохил Яқин Шарқ санъаткорларининг асарлари кимошди савдодан аввал кўргазмага қўйилди. Мана бу асар "Лаббўёқ" дея номланган бўлиб, ливанлик рассом Флавия Кодси мўйқаламига мансуб.\nБу асар эса эронлик рассом Ширин Нишотнинг "Оллоҳ аёллари" сериясидан бўлиб, "Паранжисиз" дея номланади.\nДубай охирги 10 йил ичида ўзини Яқин Шарқнинг замонавий санъати маркази этиб танитишга муваффақ бўлди.\nЗамонавий санъат асарлари бир неча миллион долларга баҳоланиши мумкин ва кўплар учун яхши сармоя ҳисобланади.\nЎнг томонда осилган асар "Рашиддаги балиқчилар" дея номланган бўлиб, Миср замонавий санъатининг асосчиси ҳисобланмиш Маҳмуд Саиднинг мўйқаламига мансуб.


Обид Асомов туғилган кунида акаси Собит Асомовнинг ўғлини уйлантирди - - - www.Voydoda.com - Развлекательный портал -\nОбид Асомов туғилган кунида акаси Собит Асомовнинг ўғлини уйлантирди\n24 Окт 2016(13:18)\nЎзбекистонда хизмат кўрсатган артист Обид Асомовнинг акаси Собит Асомов бундан бир неча йил аввал саҳнада роль ижро этаётиб вафот этган эди.\n22 октябрь куни Ўзбекистонда хизмат кўрсатган артист Обид Асомов 53 ёшни қаршилади. Шу куни ижтимоий тармоқлар Обид Асомовнинг сурати билан тўлиб тошди. Сўз устаси Instagram’даги шахсий саҳифасига болаликдаги суратини жойлаштириб, қуйидаги сўзларни ёзиб қолдирди.\n“Яратганга беадад шукрлар бўлсинки, яна бир йил яшаб қўйибмиз. 22 октябрь – яна туғилган кун. Лекин, ростини айтсам, шу расмдаги болага ҳавасим келяпти. Шу беғам ҳаёт, беғуборлик, ўйинқароқлик, самимийлик, беташвиш болаликни энди миллионга ҳам қайтара олмаймиз. Майли, ношукрлик бўлмасин, етказганига шукр! Туғилган куним муборак бўлсин”.\nОбид Асомов галдаги таваллуд айёмини ҳар йилгидан бошқача кўринишда ўтказди. Шу куни у марҳум акаси Собит Асомовнинг кенжа ўғли Аббосхонни уйлантирди.\nМаълумотларга қараганда, тўй Тошкентдаги “Ҳувайдо” ресторанида бўлиб ўтган. Унга Собит ва Обид Асомовларнинг санъат оламидаги энг яқин дўстлари ташриф буюрган. Обид Асомов тўйдан сўнг, ижтимоий тармоқлардаги кузатувчиларига юзланар экан, куёв ва келиннинг суратини жойлаштириб, барча санъаткор дўстларига миннатдорчилик билдирган.\nТеги: Обид Асомов туғилган кунида акаси С


Мирзиёев ШҲТ видеосаммитида иштирок этди\n19 май 2022, Тошкент вақти: 00:27\nПрезидент Шавкат Мирзиёев Шанхай ҳамкорлик ташкилотига аъзо давлатлар раҳбарлари кенгашининг видеосаммитида иштирок этди.\nПрезидент саммитда сўзлаган нутқида ташкилотга аъзо давлатларни пандемия шароитида савдо-иқтисодий ва инвестициявий алоқаларни ривожлантиришга янги, шу жумладан “ностандарт” ёндашувларни биргаликда ишлаб чиқишга чақирди.\nШунингдек, эпидемияга сабаб бўлувчи касалликларга қарши курашиш бўйича тиббиёт тармоғини яратиш ҳам таклиф этилди.\nМирзиёев ўз чиқишида Қирғизистоннинг янги раҳбари Садир Жапаровни қутлади ва Қирғизистонни Ўзбекистоннинг энг яқин қўшниси ва стратегик шериги сифатида таърифлади.\nПрезидент Россия воситачилигида Тоғли Қорабоғда оташкесим ўрнатиш тўғрисида келишим имзоланганини олқишлади.


Тарбия. Фарзандлар – қалбларимиз меваси | Shosh.uz\nБош саҳифа » Ислом » Тарбия. Фарзандлар – қалбларимиз меваси\nХоҳлаган бандасига қиз фарзанд берган ва ҳоҳлаган бандасига ўғил инъом этган ёки уларни ўғил ва қиз қилиб аралаштириб берган ва хоҳлаган бандасини бепушт қилиб яратган Аллоҳ таолога ҳамду санолар бўлсин!\nБизнинг Саййидимиз «Болаларингизга одоб беринг ва одобини чиройли қилинг» деб насиҳат қилган Пайғамбаримиз соллаллоҳу алайҳи васалламга, у кишининг оила аъзоларига ва эргашишлик ва ҳидоят топишлик юлдузлари бўлган асҳоби киромларга дуруду саловотлар бўлсин.\n«Эй, имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангиз…». (Таҳрим сураси, 6-оят)\nНикоҳ ақди боғлангач, икки ёш бирга янги ҳаётга қадам қўйиб бирга яшай бошлайдилар. Тангри таоло насиб қилиб фарзанд кўрсалар уни ақлли, фаҳму фаросатли, комил инсон бўлишини ҳар икки ёш хоҳлайдилар.\nФарзанд инсон қалбидаги энг олий мақсадларидан бири бўлиб, ота-оналар ўз ҳаётларини шулар орқали давом эттирадилар. Араб шоирларидан бири Аҳнаф ибн Қайс: «Фарзандлар қалбларимиз меваси, белларимиз таянчидир. Биз уларга юришлари учун замин ва соябон осмондирмиз»,- дейди.\n«Мол-мулк, бола-чақа шу ҳаёти дунё зийнатидир. Парвардигорингиз наздида эса (абадий) қолгувчи яхши амаллар савоблироқдир ва орзулироқдир (орзу қилишга арзирлироқдир)», деб марҳамат қилади. (Каҳф сураси, 46-оят)\nҲазрати Фотима онамиз туғилганларида Росулуллоҳ соллаллоҳу алайҳи васаллам: «Бу райҳонни Аллоҳ ҳидлаб туришим учун ризқ қилиб берди», деганлар.\nДарҳақиқат, фарзанд ҳаёт қувончи ҳисобланади. Уни жажжилигида кўриб кўзлар қувонади, улғайгач унинг кўмагидан баҳраманд бўлинади, бизлар оламдан ўтгач, ортимиздан қолиб дуои ҳайрлар қилишади.\nАлбатта, бу орзу истакларимизни амалга ошириш учун эса фарзанд тарбияси муҳим ўрин тутади. Шариати Исломияда бунга алоҳида эътибор берилади.\nАзиз фарзандларимиз ўзларининг макоримул ахлоқ каби улуғ сифатлар билан зийнатлаган ҳолда илм олишда, касб-ҳунар малакаларини ҳосил қилишда, жамият ва Ватанга хизмат қилишда зўр куч ва ғайрат сарфлайдилар деб умид қиламиз.\nПайғамбаримиз Муҳаммад алайҳиссалом болаларни «Жаннат райҳонлари», деб атаганлар. Уларнинг жаннат райҳонлари бўлиб етишишлари эса ўғил-қизларимизнинг чиройли хулқли, диёнатли, эл-юртига садоқатли, миллатига муносиб этиб тарбиялашга боғлиқ. Шундай экан, Аллоҳ таоло барчаларимизни фарзандлар тарбияси ҳақида ҳамиша ўйлайдиган инсонлардан қилсин, уларни Ватанга, халқимизга, динимизга муносиб кишилар қилиб тарбиялашда тавфиқ ва ҳиммат ато этсин, фарзандларимизнинг икки дунё саодатига мушарраф айлаб, солиҳ мўминлардан бўлишларини насиб айласин.\nТошкент вилояти Занги ота тумани,\nTags Абдураҳмон Астаноев масжид Рамадон\nPrevious Тарбия. Ҳаракатда баракат…\nNext Маърифат. Кимки Аллоҳ нозил қилган нарса билан ҳукм қилмаса…\nPost Views: 381 1-қисмни ўқиш… Сура ва оятлар тартиби Шундай қилиб, Қуръони карим Расулуллоҳ соллаллоҳу …


Онлайн аукцион: 2,8 млрд сўмлик авторақамлар сотилди\n10:50 / 04.02.2020\nОнлайн аукцион орқали 688 та автомобиль рақамлари сотилди. Сотилган давлат рақам белгиларининг умумий суммаси 2,8 млрд сўмни ташкил қилди\n2020 йилнинг 27 январь - 2 февраль кунлари “ЎзРТХБ” АЖ барча савдо платформаларида 891,2 млрд сўмлик битимлар тузилди. Кичик бизнес ва тадбиркорлик субъектлари иштирокида тузилган битимларнинг умумий ҳажми 386,7 млрд сўмни ташкил этди.\nБиржа савдоларининг ҳажми аввалги ҳафтага нисбатан 13 фоизга камайиб, 805,2 млрд сўмни ташкил этди. Валюта савдо майдончаси орқали сотилган товарларнинг қиймати 492,5 минг АҚШ долларини ташкил этди. Экспортнинг таркибида полимер маҳсулотларининг улуши 73 фоиз, пахта ёғи улуши 17 фоиз ва бошқа маҳсулотлар улуши 10 фоизни эгаллади.\nКўргазма-ярмарка савдоларнинг ҳафталик ҳажми 36,5 млрд сўмни, кичик бизнес субъектлари томонидан амалга оширилган харидлар эса 15,7 млрд сўмни ёки тузилган битимларнинг 43 фоизни ташкил этди.\nЎтган ҳафтада давлат харидлари бўйича xarid.uz махсус ахборот порталида тузилган битимларнинг ҳажми 46,7 млрд сўмга тенг бўлди. Бюджет ва корпоратив буюртмачиларнинг пул маблағини тежалиши 12,3 млрд сўмни ташкил этди.\nКўриб чиқилаётган давр мобайнида онлайн аукцион орқали 688 та автомобиль рақамлари сотилди. Сотилган давлат рақам белгиларининг умумий суммаси 2,8 млрд сўмни ташкил қилди. Савдолар натижасида битимларнинг 19,2 фоизи биринчи тоифадаги авторақамларга, 48,4 фоизи иккинчи ва 32,4 фоизи учинчи тоифа авторақамларга тегишли.\n14:19 / 24.03.2020\nОнлайн аукционда 4,4 млрд сўмлик авторақамлар сотилди\n10:03 / 11.03.2020\nОнлайн аукцион орқали 3,1 млрд сўмлик авторақамлар сотилди\n09:50 / 04.03.2020\nРеклама конструкциясини аукцион ғолиби ўрнатади\n16:00 / 03.03.2020\nОнлайн аукцион: 3,2 млрд сўмлик авторақамлар сотилди


Лавровнинг Тошкентга ташрифи: томонлар янги дунё реалликларида нималарни муҳокама қилишади - 15.01.2020, Sputnik Ўзбекистон\nРоссия ташқи ишлар вазири Сергей Лавровнинг 12-13 январь кунлари Ўзбекистонга белгиланган ташрифи кечроқ муддатга қолдирилди. Россия ташқи ишлар вазири 15-16... 15.01.2020, Sputnik Ўзбекистон\n15:37 15.01.2020 (янгиланди: 15:39 15.01.2020)\n© Sputnik / Сергей Пятаков / Фотобанкка ўтишВстреча глав МИД РФ и Узбекистана С. Лаврова и А. Камилова\nЯқин Шарқдаги кескинлашув шароитида Россия дипломатининг қатор халқаро учрашувлари бўлиб ўтмоқда. Бироқ, Эрондаги вазият Сергей Лавровнинг жадвалини бироз ўзгартирди, бундан ташқари, ташриф дастури ҳам ўзгаришсиз қолди. Хусусан, Ўзбекистон президенти Шавкат Мирзиёевнинг қабули, кенг кўламли сиёсий, иқтисодий ва маданий масалалар бўйича музокаралар ҳамда Лавровнинг МГИМОнинг Тошкентдаги филиалида чиқиш қилиши режалаштирилган.\nАлбатта, кун тартиби аниқ айтилмаган, лекин Россия-Ўзбекистон муносабатларининг умумий нуқтаи назаридан асосий йўналишларни ажратиб кўрсатиш мумкин.\nБиринчиси - иқтисодий. Россия ва Ўзбекистон ўртасида умумий қиймати 25 миллиард долларга тенг бўлган 2019-2024 йилларга мўлжалланган иқтисодий ва сармоявий тадбирлар дастури амалга оширилмоқда. Савдо ривожланмоқда ва 2019 йил январ-ноябр ойларида товар айирбошлаш ҳажми 5,8 миллиард долларга етди. Кўринишидан, иқтисодий алоқаларни янада ривожлантириш бўйича чора-тадбирлар режалаштирилган, шу жумладан турли хил тўсиқларни олиб ташлаш.\nТошкентда бўлиб ўтадиган музокараларда Ўзбекистон ва ЕОИИ ўртасидаги ҳамкорлик масалалари муҳокама қилиниши мумкин. Ҳозирча республиканинг иттифоққа қўшилиши тўғрисида қарор қабул қилинмаган, аммо қизиқиш билдирилган ва бу масалани ўрганиб чиқиш ва унинг манфаатлари ҳақида ўйлаш истаги бор. Бундай шароитда Ўзбекистон томонининг позициясини ва Божхона иттифоқи қоидаларини ҳисобга олган ҳолда Тошкент ва ЕОИИ мамлакатлари ўртасидаги муносабатларни мустаҳкамлашга қаратилган оралиқ босқичларни ишлаб чиқиш мантиқан тўғри келади.\nРоссия экспорт марказининг Ўзбекистондаги ваколатхонаси раҳбари Дмитрий Прохоренко қизиқарли фикр билдирди. Унинг сўзларига кўра, рублни сўмга тўғридан-тўғри ва аксинча, доллар ёки евронинг воситасисиз айлантириш чоралари тайёрланмоқда. Прохоренконинг фикрига кўра, бундай тўғридан-тўғри айлантириш 2020 йил бошида амалга оширилиши мумкин. Бу жуда муҳим қадам бўлар эди.\n10 Январ 2020, 10:24\nРубль доллар орқали сўмга айлантирилаётган пайтда, Россия ва Ўзбекистоннинг савдоси, аслида, учинчи давлатлар билан операциялар ва ундан келиб тушган валюта тушумлари билан белгиланмоқда. Россия билан муомалада бўлганда, Ўзбекистон валюта тушумининг бир қисмини Россия импорти учун тўлаши ва ўз маҳсулотини Россияга долларларга сотишига тўғри келади. Ушбу занжирдан чет эл валютасини чиқариб ташлаш ушбу чекловларни олиб ташлайди.\nРублни сўмга тўғридан-тўғри айлантириш асосида савдо дастлаб клиринг шартномалари асосида (товарлар ва хизматларни келишилган миқдорга алмаштиришни кўзда тутадиган давлатлараро савдо шартномаси; сотувчилар ва харидорлар бу ишда ваколатли идоралар орқали иштирок этишади) кейинчалик рубль ва сўм валюта бозорида эркин сотиб олиш ва сотиш ташкил этилиши мумкин. Қандай бўлмасин, ҳукуматлараро миқёсда диққат билан ўрганиб чиқилиши зарур.\nТаълим олиш ва бериш\nМуҳокама қилинадиган иккинчи катта мавзу - бу таълим. Ўзбекистонда Россия университетларининг ваколатхоналари ва филиаллари очилмоқда. Россия рус тилини яхши биладиган ва Россия жамиятига мослашган ўзбекистонлик малакали ишчиларга муҳтож. Ўзбекистоннинг ўзи ҳам иқтисодиётнинг деярли барча соҳалари учун малакали мутахассисларга муҳтож. Айниқса, кадрлар масаласи атом электр станциясини қуриш доирасида долзарб бўлиб, унга қурилиш ва фойдаланиш босқичида Россия ядро технологиялари билан таниш бўлган малакали мутахассислар керак бўлади.\nУларни Тошкентда тайёрлаш учун 2019 йилда Россия Миллий ядро тадқиқоти университети МИФИ филиали очилди. Россиянинг Ўзбекистондаги элчиси Владимир Тюрденевнинг сўзларига кўра, 2020 йилда, Россия университетларининг учта филиали очилади ва яна учта ариза кўриб чиқилмоқда. Ушбу соҳадаги ҳамкорлик ташқи ишлар вазирларидан ҳам эътибор талаб қилади. Таълимнинг ўзи ҳам иқтисодиётнинг бир жабҳаси, фақат узоқ муддатли.\nЖаҳондаги кескинлик шароитида хавфсизлик\nМулоқотнинг учинчи соҳаси хавфсизликдир. Яққол кўриниб турибди-ки, Яқин Шарқдаги воқеалар фонида ташқи ишлар вазирлари даражасидаги музокараларнинг муҳим таркибий қисми - хавфсизлик масалалар тўплами бўлади. Эҳтимол, у минтақада кескинлик ўсишини олдини олиш, юзага келган инқирозни ҳал қилиш ва вазиятни янада ёмонлашишига тайёргарлик билан боғлиқ кўплаб саволларни ўз ичига олади. Эроннинг янада беқарорлашиши бутун минтақадаги ҳарбий-сиёсий вазиятнинг кескин ёмонлашишига олиб келиши мумкин.\nЎзбекистон Яқин Шарқдаги аҳволдан ташвишдалигини билдирди\n9 Январ 2020, 08:44\nХавфсизлик нуқтаи назаридан, албатта, Ўзбекистон ва Коллектив Хавфсизлик Шартномаси Ташкилоти (КХШТ) ўртасидаги ҳамкорлик, Ўзбекистон армиясини янги русумдаги қурол-яроғ билан қайта қуроллантириш шаклида ўзини намоён қилиши мумкин бўлган ҳарбий-техник ҳамкорлик катта аҳамиятга эга.\nЯқин Шарқдаги вазият қанчалик оғирлашгани сари, Ўзбекистон ҳам Москва, ҳам КХШТ учун хавфсизлик бўйича шерик ва ҳарбий иттифоқчи сифатида шунчалик муҳимдир.\nБу дегани, Сергей Лавровнинг Тошкентда ҳамкасблари билан батафсил суҳбатлашиши учун кўп мавзулари бўлади. Натижаларни ва, эҳтимол, аниқ келишувлар ёки дастурларни кутиш қолди.